				|

		52014PC0543

			Prijedlog ODLUKE VIJEĆA o zauzimanju stajališta u ime Europske unije u pogledu uspostavljanja popisa 15 arbitara za Protokol o suradnji u području kulture uz Sporazum o slobodnoj trgovini između Europske unije i njezinih država članica, s jedne strane, i Republike Koreje, s druge strane /* COM/2014/0543 final - 2014/0251 (NLE) */

			   	OBRAZLOŽENJE
1.           KONTEKST PRIJEDLOGA
Sporazum o
slobodnoj trgovini između Europske unije i njezinih država članica, s
jedne strane, i Republike Koreje, s druge strane, [1] privremeno se
primjenjuje od srpnja 2011. Protokolom o suradnji u području kulture (u
daljnjem tekstu: Protokol), koji su stranke zaključile u okviru Sporazuma
o slobodnoj trgovini, uspostavljen je okvir unutar kojeg stranke surađuju
kako bi olakšale razmjene kulturnih djelatnosti, dobara i usluga,
uključujući i one u audiovizualnom sektoru, te kako bi poboljšale
uvjete kojima se uređuju takve razmjene.
Odstupajući
od institucijskih odredbi Sporazuma o slobodnoj trgovini, Odbor za trgovinu
nema nadležnost za Protokol. Umjesto toga Odbor za suradnju u području
kulture, koji je osnovan u okviru Protokola i sastoji se od viših službenika iz
uprave svake stranke, izvršava sve funkcije Odbora za trgovinu u vezi s
Protokolom ako su takve funkcije relevantne za potrebe provedbe Protokola.
Odbor za suradnju u području kulture prvi je sastanak održao 5. prosinca 2013.
u Bruxellesu i stranke su tom prilikom razmijenile informacije o svojim pravnim
osnovama i kulturnim aktivnostima.
Protokolom su
se stranke, među ostalim, sporazumjele o osnivanju arbitražnog vijeća
sastavljenoga od 15 osoba koje žele i mogu obavljati funkciju arbitra u
slučaju spora između stranaka. Svaka stranka mora predložiti pet
osoba koje će obavljati funkciju arbitra. Stranke također moraju
odabrati pet osoba koje nisu državljani ni jedne od stranaka i koje će
djelovati kao predsjednici arbitražnog vijeća.
2.           REZULTATI SAVJETOVANJA SA
ZAINTERESIRANIM STRANAMA I PROCJENA UČINKA
Savjetovanja s
državama članicama održana su u nekoliko navrata s pomoću Odbora za
poslove u kulturi Vijeća kako bi se prepoznali mogući arbitri za
rješavanje sporova prema Protokolu. Nakon poziva članovima Odbora za
poslove u kulturi 30. srpnja 2013. sedam osoba predloženo je za arbitre EU-a.
Europska
Komisija primila je popis korejskih arbitara 7. travnja 2014.
Popis arbitara
koji nisu iz Koreje ni iz EU-a uspostavljen je nakon savjetovanja s
delegacijama EU-a pri OECD-u i UNESCO-u (u Parizu) i UN-u (u Ženevi) te s
korejskom strankom.
Arbitri su
odabrani prema sljedećim kriterijima:
–
neovisnost: nepovezanost s vladom stranke,
mogućnost neovisna djelovanja bez primanja uputa od bilo koje organizacije
ili vlade u vezi s pitanjima povezanima sa sporovima. Članovi vlada
stranaka ili službenici institucija Unije ne mogu se smatrati neovisnima;
–
sukladnost s Kodeksom ponašanja članova
arbitražnog vijeća i posrednika (Prilog 14-C Sporazuma o slobodnoj
trgovini);
–
iskustvo u međunarodnim odnosima i/ili
diploma iz međunarodnog prava;
–
ako je moguće, iskustvo u radu na kulturnim
i audiovizualnim slučajevima, po mogućnosti u međunarodnom
kontekstu;
–
ako je moguće, iskustvo u obavljanju
funkcije arbitra u pitanjima međunarodne trgovine.
3.           PRAVNI ELEMENTI
PRIJEDLOGA
Postupak za
osnivanje arbitražnog vijeća predviđen je člankom 3.a
Protokola. Poduzete su potrebne mjere, kao što je prethodno navedeno.
Kako je
navedeno u članku 3.a točki (c), „Odbor za suradnju u području
kulture (...) uspostavlja popis 15 osoba koje žele i mogu obavljati funkciju
arbitra.” U skladu s člankom 11. Poslovnika Odbora za suradnju u
području kulture Odbor donosi odluku o uspostavljanju popisa 15 arbitara
sporazumom između stranaka (vidjeti nacrt u nastavku).
Za to je
potrebna odluka Vijeća o stajalištu koje Europska unija treba zauzeti u
pogledu uspostavljanja popisa 15 arbitara za Protokol u skladu s člankom 6.
Odluke Vijeća 2011/265/EU.
4.           UTJECAJ NA PRORAČUN
nije
primjenljivo
5.           NEOBVEZNI ELEMENTI
nije
primjenljivo
2014/0251 (NLE)
Prijedlog
ODLUKE VIJEĆA
o zauzimanju stajališta u ime Europske
unije
u pogledu uspostavljanja popisa 15 arbitara za Protokol o suradnji u
području kulture uz Sporazum o slobodnoj trgovini
između Europske unije i njezinih država članica, s jedne strane,
i Republike Koreje, s druge strane
VIJEĆE EUROPSKE UNIJE,
uzimajući u obzir Ugovor o
funkcioniranju Europske unije, a posebno njegov članak 167. stavak 3.
u vezi s člankom 218. stavkom 9.,
uzimajući u obzir prijedlog Europske
komisije,
budući da:
(1)       Vijeće je 23. travnja
2007. ovlastilo Komisiju da u ime Europske unije i njezinih
država članica pregovara o Sporazumu o slobodnoj trgovini s
Republikom Korejom.
(2)       Ti su pregovori
zaključeni, a Sporazum o slobodnoj trgovini između
Europske unije i njezinih država članica, s jedne strane, i Republike
Koreje, s druge strane,[2](dalje
u tekstu „Sporazum”), potpisan je 6. listopada 2010. Sporazum sadržava Protokol
o suradnji u području kulture (u daljnjem tekstu „Protokol”) kojim se u
skladu s njegovim člankom 1. uspostavlja okvir unutar kojeg stranke
surađuju kako bi olakšale razmjenu kulturnih djelatnosti, dobara i usluga.
(3)       U
skladu s člankom 15.10 stavkom 5. Sporazuma, on se djelomično
privremeno primjenjuje od 1. srpnja 2011. Odlukom Vijeća 2011/265/EU[3] (dalje u tekstu „Odluka”) do završetka postupaka njegova sklapanja. U
skladu s člankom 6. Odluke, Vijeće djelujući u skladu s
Ugovorom, određuje stajalište koje Europska unija treba zauzeti u Odboru
za suradnju u području kulture (dalje u tekstu „Odbor”) o odlukama koje
proizvode pravne učinke.
(4)       U
članku 3.a Protokola predviđa se da Odbor odmah nakon osnutka
uspostavi popis 15 osoba koje žele i mogu obavljati funkciju arbitra.”
(5)       Unija
bi trebala odrediti stajalište koje će zauzeti u odnosu na uspostavljanje
popisa arbitara.
DONIJELO
JE OVU ODLUKU:
Članak 1.
Stajalište koje Europska unija treba zauzeti u
Oboru za suradnju u području kulture, osnovanom Protokolom o suradnji u
području kulture uz Sporazum o slobodnoj trgovini između Europske
unije i njezinih država članica, s jedne strane, i Republike Koreje, s
druge strane, u pogledu uspostavljanja popisa 15 osoba koje će djelovati
kao arbitri temelji se na nacrtu odluke Odbora o suradnji u području
kulture priloženoj ovoj Odluci.
Članak 2.
Ova odluka stupa na snagu na dan donošenja.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L 127, 14.5.2011., str. 6.
[2]               SL L 127, 14.5.2011., str. 6.
[3]               Odluka Vijeća 2011/265/EU od 16. rujna 2010. o
potpisivanju, u ime Europske unije, i privremenoj primjeni Sporazuma o
slobodnoj trgovini između Europske unije i njezinih država članica, s
jedne strane, i Republike Koreje, s druge strane (SL L 127, 14.5.2011.,
str. 1.)
PRILOZI
Prijedlogu Odluke Vijeća
o zauzimanju stajališta u ime
Europske unije u pogledu uspostavljanja popisa 15 arbitara za Protokol o
suradnji u području kulture uz Sporazum o slobodnoj trgovini između
Europske unije i njezinih država članica, s jedne strane, i Republike
Koreje, s druge strane
PRILOG I.
NACRT ODLUKE
BR. 2 ODBORA
O SURADNJI U PODRUČJU KULTURE IZMEĐU EU-a I KOREJE
o uspostavi popisa arbitara navedenih u članku 3.a
Protokola o suradnji u području kulture uz Sporazum o slobodnoj trgovini
između
Europske unije i njezinih država članica, s jedne strane, i Republike
Koreje, s druge strane
ODBOR O SURADNJI U PODRUČJU
KULTURE,
uzimajući u
obzir Protokol o suradnji u području kulture uz Sporazum o slobodnoj
trgovini između Europske unije i njezinih država članica, s jedne
strane, i Republike Koreje, s druge strane, potpisan u Bruxellesu 6. listopada
2010. (dalje u tekstu „stranke” i „Protokol”), te posebno njegov članak
3.a,
budući da:
(1)
Protokolom se
predviđa mehanizam za rješavanje sporova kojim se sporovi rješavaju
pribjegavanjem arbitražnom vijeću.
(2)
U slučaju spora
stranke se međusobno savjetuju kako bi postigle dogovor o sastavu
arbitražnog vijeća.
(3)
Ako se stranke ne mogu
složiti o sastavu arbitražnog vijeća, vijeće se sastavlja ždrijebom s
popisa osoba uspostavljenoga u skladu s člankom 3.a Protokola.
(4)
Stranke su se složile s
popisom 15 arbitara,
DONIO JE OVU ODLUKU:
Članak 1.
Uspostavlja
se popis 15 arbitara u skladu s člankom 3.a točkom (c) Protokola.  Popis
je naveden u Prilogu ovoj Odluci.
Članak 2.
Ova
odluka stupa na snagu na dan donošenja.
Sastavljeno u
Za Odbor o
suradnji u području kulture
Glavni direktor Glavne uprave za obrazovanje i kulturu
Europska komisija
Prvi zamjenik ministra
Ministarstvo kulture, sporta i turizma Republike Koreje
PRILOG II.
POPIS ARBITARA
Arbitri
koje predlaže EU
·
James BRIDGEMAN
·
Ursula KRIEBAUM
·
Alessandra LANCIOTTI
·
Hélène RUIZ FABRI
·
Jan WOUTERS
Arbitri koje predlaže Koreja
·
Byung-Chol YOON
·
Eun Young PARK
·
Young Jae CHO
·
Seung-Soo CHOI
·
Chang Hwan SHIN
Predsjednici
·
Florentino P. FELICIANO (Filipini)
·
Juan Antonio DORANTES (Meksiko
·
Christian HÄBERLI (Švicarska)
·
Leng Sun CHAN (Malezija)
·
Teresa CHENG (Kina)


				|

		52014PC0496

			Prijedlog ODLUKE VIJEĆA o sklapanju Sporazuma o znanstvenoj i tehnološkoj suradnji između Europske unije i Farskih otoka kojim se Farski otoci pridružuju Obzoru 2020. – Okvirnom programu za istraživanje i inovacije (2014. – 2020.) /* COM/2014/0496 final - 2014/0228 (NLE) */

			   	OBRAZLOŽENJE
1.           KONTEKST PRIJEDLOGA
Dana 18. ožujka 2014. Vijeće je
ovlastilo Komisiju da u ime Europske unije započne pregovore s Farskim
otocima radi sklapanja sporazuma između Europske unije i Farskih otoka o
pridruživanju Farskih otoka Obzoru 2020. – Okvirnom programu za
istraživanje i inovacije (2014. – 2020.).
Rezultat završenih pregovora priloženi je
tekst nacrta sporazuma. Komisija predlaže da, nakon odobrenja za potpisivanje i
privremenu primjenu sporazuma, Vijeće sklopi sporazum u ime Europske unije.

Priložen je prijedlog odluke Vijeća o
sklapanju sporazuma. Komisija predlaže da Vijeće:
–
sklopi sporazum u ime Europske unije.
2.           PRAVNI ELEMENTI PRIJEDLOGA
Prijedlog odluke Vijeća temelji se na
članku 186. i članku 218. stavku 6. točki (a) i
stavku 8. Ugovora o funkcioniranju Europske unije.
2014/0228 (NLE)
Prijedlog
ODLUKE VIJEĆA
o sklapanju Sporazuma o znanstvenoj i
tehnološkoj suradnji između Europske unije i Farskih otoka kojim se Farski
otoci pridružuju Obzoru 2020. – Okvirnom programu za istraživanje i
inovacije (2014. – 2020.)
VIJEĆE EUROPSKE UNIJE,
uzimajući u obzir Ugovor o funkcioniranju
Europske unije, a posebno njegov članak 186. u vezi s
člankom 218. stavkom 6. točkom (a) i člankom 218.
stavkom 8. prvim podstavkom,
uzimajući u obzir prijedlog Europske
komisije[1],
uzimajući u obzir suglasnost Europskog
parlamenta[2],
budući da:
(1)       Sporazum o znanstvenoj i
tehnološkoj suradnji između Europske unije i Farskih otoka kojim se Farski
otoci pridružuju Obzoru 2020. – Okvirnom programu za istraživanje i
inovacije (2014. – 2020.) potpisan je u ime Europske unije XX. 20XX.
u skladu s Odlukom Vijeća br. XX/XX/EU, podložno njegovu kasnijem
sklapanju.
(2)       Sporazum bi trebalo odobriti
u ime Europske unije,
ODLUČILO JE:
Članak 1.
Ovime se u ime Unije odobrava Sporazum
o znanstvenoj i tehnološkoj suradnji između Europske unije i Farskih otoka
kojim se Farski otoci pridružuju Obzoru 2020. – Okvirnom programu za
istraživanje i inovacije.
Članak 2.
Predsjednik
Vijeća imenuje osobu ovlaštenu da, u ime Europske unije, obavijesti o završetku postupka u
svrhu stupanja na snagu Sporazuma kako je predviđeno njegovim
člankom 5. stavkom 2.
Tekst Sporazuma
priložen je ovoj Odluci.
Sastavljeno u Bruxellesu
                                                                       Za
Vijeće
                                                                       Predsjednik
[1]               SL L , , str. .
[2]               SL L , str. .
PRILOG
SPORAZUM
O ZNANSTVENOJ I TEHNOLOŠKOJ SURADNJI
IZMEĐU

EUROPSKE
UNIJE I FARSKIH OTOKA
KOJIM
SE FARSKI OTOCI PRIDRUŽUJU OBZORU 2020. – OKVIRNOM PROGRAMU ZA
ISTRAŽIVANJE I INOVACIJE (2014. – 2020.)
EUROPSKA UNIJA,
u daljnjem tekstu „Unija”,
s jedne strane,
i
VLADA FARSKIH OTOKA,
u daljnjem tekstu „Farski otoci”,
s druge strane,
dalje u tekstu zajedno „stranke”,
BUDUĆI DA je program Unije za istraživanje i inovacije
„Obzor 2020. – Okvirni program (2014. – 2020.)” (dalje u tekstu
„Obzor 2020.”) osnovan Uredbom (EU) br. 1291/2013 Europskog
parlamenta i Vijeća[1],
a Posebni program za provedbu Obzora 2020. donesen Odlukom Vijeća
br. 2013/743/EU[2],
BUDUĆI DA se u članku 7. Obzora 2020. navodi da su
posebni uvjeti za sudjelovanje pridruženih zemalja u Obzoru 2020.,
uključujući financijski doprinos na temelju bruto domaćeg
proizvoda pridružene zemlje, određeni međunarodnim sporazumima
između Unije i pridružene zemlje;
UZIMAJUĆI U OBZIR uspješno sudjelovanje farskih istraživača u
projektima koje je financirala Unija, važnost sadašnje znanstvene i tehnološke
suradnje između Farskih otoka i Unije te njihovo obostrani interes u
jačanju istraživanja i inovacija u kontekstu uspostave europskog
istraživačkog prostora;
UZIMAJUĆI U OBZIR interes obiju stranaka u poticanju obostranog
pristupa njihovih istraživačkih subjekata istraživačkim i razvojnim
aktivnostima na Farskim otocima, s jedne strane, i okvirnim programima Unije za
istraživanje i tehnološki razvoj, s druge strane;
PREPOZNAJUĆI posebnu situaciju Farskih otoka s obzirom na njihovu
malu površinu i mali broj stanovnika te neposrednu blizinu EU-a kao njegovog
europskog susjeda na sjeveru;
BUDUĆI DA vlada Farskih otoka sklapa ovaj sporazum u
ime Kraljevine Danske na temelju zakona kojim vlada Farskih otoka sklapa sporazume
u skladu s međunarodnim pravom;
BUDUĆI DA, ne dovodeći u pitanje
odgovarajuće odredbe Ugovora o funkcioniranju Europske unije (u daljnjem
tekstu „UFEU”), ovaj Sporazum i sve njegove djelatnosti neće ni na koji
način utjecati na ovlasti država članica da poduzimaju bilateralne
djelatnosti s Farskim otocima u području znanosti, tehnologije,
istraživanja i razvoja te da, prema potrebi, sklapaju sporazume u tu svrhu;
SPORAZUMJELE SU SE:
ČLANAK 1.
Područje primjene
1.           Farski otoci kao pridružena
zemlja sudjeluju, pod uvjetima utvrđenima ili spomenutima u ovom Sporazumu
i njegovim prilozima, u Obzoru 2020., kako je utvrđeno Uredbom (EU)
br. 1291/2013 Europskog parlamenta i Vijeća [3]od 11. prosinca
2013. o osnivanju Okvirnog programa za istraživanje i inovacije
Obzor 2020. (2014. – 2020.), Uredbom (EU) br. 1290/2013[4] o utvrđivanju
pravila za sudjelovanje u Obzoru 2020. i širenje njegovih rezultata te
Odlukom Vijeća 2013/743/EU[5]
o osnivanju Posebnog programa za provedbu Obzora 2020.
1.a          Uredba (EZ) br. 294/2008
Europskog parlamenta i Vijeća kako je izmijenjena Uredbom (EU)
br. 1292/2013 Europskog parlamenta i Vijeća primjenjuje se na
sudjelovanje farskih pravnih subjekata u zajednicama znanja i inovacija[6].
2.           Svi akti proizašli iz akata
navedenih u stavku 1., uključujući akte o osnivanju struktura
potrebnih za provedbu Obzora 2020. s pomoću istraživačkih
aktivnosti iz članaka 185. i 187. UFEU-a, primjenjuju se na Farske
otoke.
3.           Osim pridruživanja iz
stavka 1., suradnja može uključivati:
(a)     redovite rasprave o smjeru i prioritetima
politika i planova istraživanja na Farskim otocima i u Uniji;
(b)     rasprave o mogućnostima i razvoju
suradnje;
(c)     pravovremeno davanje informacija o
provedbi programa i istraživačkih projekata Farskih otoka i Unije te o
rezultatima rada obavljenog u okviru ovog Sporazuma;
(d)     zajedničke sastanke;
(e)     posjete i razmjene istraživačkog
osoblja, inženjera i tehničara;
(f)     redovite i stalne kontakte između
voditelja programâ ili voditelja projekata s Farskih otoka i iz Unije;
(g)     sudjelovanje stručnjaka na
seminarima, simpozijima i radionicama.
ČLANAK 2.
Uvjeti s obzirom na pridruživanje Farskih
otoka
Obzoru 2020.
1.
Pravni subjekti mogu sudjelovati u neizravnim
mjerama te u aktivnostima Zajedničkog istraživačkog centra Europske
komisije pod istim uvjetima koji se odnose i na pravne subjekte država
članica Unije, podložno uvjetima utvrđenima u prilozima I. i II. ili
na koje oni upućuju. U pogledu farskih istraživačkih subjekata,
uvjeti koji se primjenjuju na podnošenje i ocjenjivanje prijedloga te uvjeti za
dodjelu i sklapanje sporazuma o dodjeli bespovratnih sredstava i/ili ugovora u
okviru programâ Unije isti su kao i uvjeti koji se primjenjuju na sporazume o
dodjeli bespovratnih sredstava i/ili ugovore sklopljene u okviru istih programa
s istraživačkim subjektima osnovanima u Uniji, uzimajući u obzir
obostrane interese Unije i Farskih otoka.
              Pravni subjekti osnovani u
Uniji te Zajednički istraživački centar Europske komisije mogu
sudjelovati u farskim istraživačkim programima i projektima u tematskim
područjima koja odgovaraju onima iz Obzora 2020. pod istim uvjetima
koji se primjenjuju na pravne subjekte Farskih otoka, podložno uvjetima
utvrđenima i spomenutima u prilozima I. i II. Pravni subjekt osnovan u
drugoj zemlji pridruženoj Obzoru 2020. ima ista prava i obveze na temelju ovog
Sporazuma kao i pravni subjekti osnovani u državi članici, pod uvjetom da
je navedena pridružena zemlja u kojoj je subjekt osnovan odlučila pravnim
subjektima s Farskih otoka priznati ista prava i obveze.
2.
Od dana primjene ovog Sporazuma Farski otoci za
svaku godinu trajanja Obzora 2020. uplaćuju financijski doprinos u
godišnji proračun Unije. Financijski doprinos Farskih otoka dodaje se
iznosu koji je u svakom godišnjem proračunu Unije namijenjen odobrenim
sredstvima za podmirivanje financijskih obveza proizašlih iz različitih
oblika mjera potrebnih za provedbu, upravljanje i djelovanje Obzora 2020.
Pravila za izračun i plaćanje financijskog doprinosa Farskih otoka
utvrđena su u Prilogu III.
3.
Predstavnici Farskih otoka sudjeluju kao
promatrači u odborima osnovanima u okviru Obzora 2020. Ti se odbori
sastaju bez prisutnosti predstavnika Farskih otoka u vrijeme glasovanja. Farski
će otoci biti obaviješteni o ishodu. Sudjelovanje, kako je navedeno u ovom
stavku, odvija se na isti način, uključujući postupke za
primanje informacija i dokumentacije, kao i ono koje je primjenjivo na
predstavnike iz država članica.
4.
Predstavnici Farskih otoka sudjeluju u Vijeću
guvernera Zajedničkog istraživačkog centra u skladu s poslovnikom za
Vijeće guvernera Zajedničkog istraživačkog centra.
5.
Putne troškove i dnevnice predstavnika Farskih
otoka koji sudjeluju u sjednicama odbora i tijela iz ovog članka, ili u
sjednicama povezanima s provedbom Obzora 2020. koje organizira Unija
nadoknađuje Unija na istoj osnovi te u skladu s postupcima trenutačno
na snazi za predstavnike država članica.
ČLANAK 3.
Jačanje suradnje
1.           Stranke će dati sve od
sebe kako bi, u okviru primjenjivog zakonodavstva, olakšale slobodno kretanje i
boravak istraživačkog osoblja koje sudjeluje u aktivnostima
obuhvaćenima ovim Sporazumom te olakšale prekogranično kretanje robe
namijenjene za te aktivnosti.
2.           Stranke će osigurati da
se na prijenos sredstava između Unije i Farskih otoka ne nameću
porezi ili pristojbe, ako su navedena sredstva nužna za provođenje
aktivnosti obuhvaćenih ovim Sporazumom.
ČLANAK 4.
Odbor EU-a i Farskih otoka za
istraživanje i inovacije
1.           Osniva se zajednički
odbor naziva „Odbor EU-a i Farskih otoka za istraživanje i inovacije”,
čije funkcije uključuju:
(a)     osiguravanje, ocjenjivanje i reviziju
provedbe ovog Sporazuma;
(b)     razmatranje svih mjera kojima bi se mogla
poboljšati i razviti suradnja;
(c)     redovite rasprave o budućem smjeru i
prioritetima politika i plana istraživanja na Farskim otocima i u Uniji te o
mogućnostima buduće suradnje;
(d)     izradu tehničkih izmjena ovog
Sporazuma, prema potrebi i podložno nacionalnim postupcima odobravanja svake
stranke.
2.           Odbor EU-a i Farskih otoka za
istraživanje i inovacije, koji se sastoji od predstavnika Komisije i Farskih
otoka, donosi svoj poslovnik.
3.           Odbor EU-a i Farskih otoka za
istraživanje i inovacije sastaje se na zahtjev jedne od stranaka. Odbor će
djelovati na trajnoj osnovi, razmjenom dokumenata i e-pošte te drugim
sredstvima komunikacije.
ČLANAK 5.
Završne odredbe
1.           Prilozi I., II. i III.
sastavni su dio ovog Sporazuma.
2.           Sporazum se ovime sklapa za
razdoblje u trajanju Obzora 2020. Stupa na snagu na datum kada stranke
jedna drugu u pisanom obliku obavijeste o završetku postupaka u tu svrhu.
Privremeno se primjenjuje od 1. siječnja 2014.
              Ovaj se Sporazum može
izmijeniti jedino pisanim putem uz zajedničku suglasnost stranaka.
Stupanje na snagu izmjena odvijat će se prema istom postupku koji se
primjenjuje na sam Sporazum, diplomatskim kanalima. Bilo koja od stranaka može
u bilo kojem trenutku raskinuti sporazum, uz pisanu obavijest diplomatskim
kanalima šest mjeseci unaprijed. Projekti i aktivnosti u tijeku u vrijeme
raskida i/ili isteka ovog Sporazuma nastavljaju se do svojeg završetka, pod
uvjetima utvrđenima ovim Sporazumom. Svaku drugu posljedicu raskida
stranke rješavaju uz zajedničku suglasnost.
3.           Obavijesti li jedna stranka
drugu da neće sklopiti ovaj Sporazum, ovime je uzajamno dogovoreno da:
–
 Unija Farskim otocima nadoknađuje njihov
doprinos godišnjem proračunu Europske unije iz članka 2.
stavka 2.,
–
međutim, Unija će tu nadoknadu umanjiti
za sredstva koja je dodijelila s obzirom na sudjelovanje farskih pravnih
subjekata u neizravnim mjerama, uključujući nadoknade iz
članka 2. stavka 5.,
–
projekti i aktivnosti pokrenuti u okviru privremene
primjene, koji su još u tijeku u vrijeme obavješćivanja iz stavka 2.,
nastavljaju se do svojeg završetka pod uvjetima utvrđenima ovim
Sporazumom.
4.           Odluči li Unija
revidirati Obzor 2020., ona Farske otoke obavješćuje o detaljima tih
revizija u roku od tjedan dana nakon njihova donošenja. U slučaju takve
revizije ili produljenja istraživačkih programa Farski otoci mogu
raskinuti ovaj Sporazum uz davanje obavijesti šest mjeseci ranije. Stranke
obavješćuju o svakoj namjeri raskida ili produljenja ovog Sporazuma u roku
od tri mjeseca nakon što Unija donese odluku.
5.           Kada Unija donese novi
višegodišnji okvirni program za istraživanja, tehnološki razvoj i
demonstracijske aktivnosti, može se ponovno pregovarati o novom sporazumu ili
se on može obnoviti pod uzajamno dogovorenim uvjetima, na zahtjev bilo koje od
stranaka.
6.           Ovaj se Sporazum s jedne
strane primjenjuje na područja u kojima se primjenuje UFEU i pod uvjetima
utvrđenima tim Ugovorom, a s druge strane na državno područje Farskih
otoka.
7.           Ovaj je Sporazum sastavljen u
po dva primjerka na bugarskom, češkom, danskom, engleskom, estonskom,
finskom, francuskom, grčkom, hrvatskom, latvijskom, litavskom,
mađarskom, malteškom, nizozemskom, njemačkom, poljskom, portugalskom,
rumunjskom, slovačkom, slovenskom, španjolskom, švedskom, talijanskom i
farskom jeziku, pri čemu je svaki od tih tekstova jednako vjerodostojan.
PRILOG I.
UVJETI SUDJELOVANJA PRAVNIH SUBJEKATA IZ
DRŽAVA ČLANICA UNIJE I S FARSKIH OTOKA
U svrhu ovog Sporazuma „pravni subjekt” znači bilo koja
fizička osoba ili bilo koja pravna osoba osnovana i prepoznata kao takva u
skladu s nacionalnim pravom, pravom Unije ili međunarodnim pravom, a koja
ima pravnu osobnost i koja može, djelujući u svoje ime, izvršavati prava i
preuzimati obveze.
I.          Uvjeti sudjelovanja pravnih
subjekata s Farskih otoka u neizravnim mjerama iz Obzora 2020.
1.           Sudjelovanje i financiranje
pravnih subjekata osnovanih na Farskim otocima u neizravnim mjerama iz
Obzora 2020. slijede uvjete utvrđene za pridružene zemlje iz Uredbe
(EU) br. 1290/2013 o utvrđivanju pravila za sudjelovanje u
Obzoru 2020. i širenje njegovih rezultata te uvjete utvrđene ili
spomenute u ovom Sporazumu i njegovim prilozima.
              U slučaju da Unija
donese odredbe za provedbu članaka 185. i 187. UFEU-a, Farski otoci
moći će sudjelovati u pravnim strukturama stvorenima na temelju tih
odredbi, u skladu s odlukama i uredbama koje su donesene ili će biti
donesene u svrhu stvaranja tih pravnih struktura.
              Pravni subjekti osnovani na
Farskim otocima mogu se koristiti financijskim instrumentima uspostavljenima u
okviru Obzora 2020., pod istim uvjetima kao i pravni subjekti osnovani u
državama članicama.
2.           Osim pravnih subjekata
Europske unije, pri izboru neovisnih stručnjaka za zadaće u obzir se
uzimaju i farski pravni subjekti, pod uvjetima predviđenima Uredbom (EU)
br. 1290/2013 o utvrđivanju pravila za sudjelovanje u
Obzoru 2020.
3.           U skladu s Uredbom (EU,
Euratom) br. 966/2012 Europskog parlamenta i Vijeća od 25. listopada
2012. o financijskim pravilima koja se primjenjuju na opći proračun
Europskih zajednica (dalje u tekstu „Financijska uredba”) te s Delegiranom
uredbom Komisije (EU) 1268/2012 od 29. listopada 2012. o pravilima
primjene Financijske uredbe, u sporazumu o dodjeli bespovratnih sredstava i/ili
ugovoru koji Unija sklapa s nekim pravnim subjektom Farskih otoka radi
poduzimanja neizravnih mjera predviđaju se kontrole i revizije koje
provodi Komisija ili Europski revizorski sud, ili se one provode pod njihovom
nadležnošću. U duhu suradnje i uzajamnog interesa, nadležna tijela Farskih
otoka pružaju svu razumnu i moguću pomoć koja je u tim okolnostima
potrebna ili korisna, ovisno o okolnostima, za provođenje takvih kontrola
i revizija.
II.        Uvjeti
sudjelovanja pravnih subjekata iz država članica u farskim
istraživačkim programima i projektima
1.           Sudjelovanje pravnih
subjekata s poslovnim nastanom u Uniji, osnovanih u skladu s nacionalnim pravom
jedne od država članica Unije ili u skladu s pravom Unije, u projektima
farskih programa za istraživanje i razvoj može zahtijevati zajedničko
sudjelovanje s barem jednim farskim pravnim subjektom. Prijedlozi za takvo
sudjelovanje podnose se, prema potrebi, zajedno s farskim pravnim
subjektom/subjektima.
2.           Podložno stavku 1. i Prilogu
II., prava i obveze pravnih subjekata s poslovnim nastanom u Uniji koji
sudjeluju u farskim istraživačkim projektima u okviru programa za
istraživanje i razvoj, uvjeti koji se primjenjuju za podnošenje i ocjenjivanje
prijedloga te dodjelu i sklapanje sporazuma o bespovratnim sredstvima i/ili
ugovora u takvim projektima podložni su farskim zakonima, propisima i vladinim
direktivama na temelju kojih se provode programi za istraživanje i razvoj, kao
i, gdje je to primjenjivo, nacionalnim sigurnosnim ograničenjima, kako se
primjenjuju na farske pravne subjekte te kojima se jamči pravedno
postupanje, uzimajući u obzir prirodu suradnje između Farskih otoka i
Unije u ovom području.
              Financiranje pravnih
subjekata s poslovnim nastanom u Uniji koji sudjeluju u farskim
istraživačkim projektima u okviru programa za istraživanje i razvoj
podložno je farskim zakonima, propisima i vladinim direktivama na temelju kojih
se provode programi za istraživanje i razvoj, kao i, gdje je to primjenjivo,
nacionalnim sigurnosnim ograničenjima, kako se primjenjuju na pravne
subjekte izvan Farskih otoka koji sudjeluju u farskim istraživačkim
projektima u okviru programâ za istraživanje i razvoj. U slučaju da pravni
subjekti izvan Farskih otoka ne dobivaju financijska sredstva, pravni subjekti
iz Unije pokrivaju vlastite troškove, uključujući svoj relativni udio
u troškovima opće uprave i administrativnim troškovima projekta.
3.           Prijedlozi za istraživanje u
bilo kojem području podnose se Farskom vijeću za istraživanje (Granskingarráðið).

4.           Farski otoci redovito
izvješćuju Uniji o postojećim farskim programima i mogućnostima
sudjelovanja pravnih subjekata osnovanih u Uniji.
PRILOG
II.
NAČELA
RASPODJELE PRAVA INTELEKTUALNOG VLASNIŠTVA
I.            Zahtjev
Za potrebe ovog
Sporazuma:
1.           „intelektualno vlasništvo”
ima značenje iz članka 2. Konvencije o osnivanju Svjetske
organizacije za intelektualno vlasništvo, potpisane u Stockholmu
14. srpnja 1967.;
2.           „znanje” znači
rezultati, uključujući informacije, bez obzira na to mogu li se ti
rezultati zaštititi, kao i autorska prava ili prava povezana s tim
informacijama na temelju prijave ili odobravanja patenata, dizajna, biljnih
sorti, svjedodžbi o dodatnoj zaštiti ili sličnih oblika zaštite.
II.          Prava intelektualnog
vlasništva pravnih subjekata stranaka
1.           Svaka stranka osigurava da su
prava intelektualnog vlasništva pravnih subjekata druge stranke koja sudjeluje
u aktivnostima provedenima na temelju ovog Sporazuma te povezana prava i obveze
koje proizlaze iz takvog sudjelovanja u skladu s relevantnim međunarodnim
konvencijama primjenjivima na stranke, uključujući Sporazum TRIPS
(Sporazum o trgovinskim aspektima prava intelektualnog vlasništva kojim
upravlja Svjetska trgovinska organizacija), kao i Bernsku konvenciju (Pariški
akt, 1971.) i Parišku konvenciju (Stockholmski akt, 1967.).
2.           Pravni subjekti s poslovnim
nastanom na Farskim otocima koji sudjeluju u neizravnim mjerama iz
Obzora 2020. imaju prava intelektualnog vlasništva i obveze u skladu s
Uredbom (EU) br. 1290/2013 Europskog parlamenta i Vijeća o
utvrđivanju pravila za sudjelovanje u Obzoru 2020. i širenje njegovih
rezultata, sa sporazumima o dodjeli bespovratnih sredstava i/ili ugovorima
sklopljenima s Unijom te sa stavkom 1.
3.           Pravni subjekti s poslovnim
nastanom na Farskim otocima koji sudjeluju u neizravnoj mjeri u okviru Obzora
2020. koja se provodi na temelju članaka 185. i 187. UFEU-a imaju prava
intelektualnog vlasništva i obveze u skladu s Uredbom (EU) 1290/2013 Europskog
parlamenta i Vijeća o utvrđivanju pravila za sudjelovanje u Obzoru
2020. i širenje njegovih rezultata te s odredbama relevantnih sporazuma o
dodjeli bespovratnih sredstava.
4.           Pravni subjekti s poslovnim
nastanom u državama članicama Europske unije koji sudjeluju u farskim
istraživačkim programima ili projektima imaju ista prava intelektualnog
vlasništva i obveze kao i pravni subjekti s poslovnim nastanom na Farskim
otocima koji sudjeluju u takvim istraživačkim programima ili projektima u
skladu sa stavkom 1.
III.       Prava
intelektualnog vlasništva stranaka
1.           Ako se stranke izričito
ne dogovore drukčije, na intelektualna prava vlasništva koja stranke
ostvare u okviru provedenih aktivnosti iz članka 1. stavka 3.
ovog Sporazuma primjenjuju se sljedeća pravila:
(a)     stranka koja stekne intelektualno vlasništvo
ima vlasništvo nad njim. Ako se ne mogu odrediti pripadajući udjeli
stranaka u djelu, one postaju suvlasnici intelektualnog vlasništva;
(b)     stranka koja ima vlasništvo drugoj
stranci daje pravo pristupa intelektualnom vlasništvu i dopušta korištenje
njime s obzirom na aktivnosti navedene u članku 1. stavku 3.
ovog Sporazuma. Takva se prava pristupa dodjeljuju bez plaćanja naknade.
2.           Ako se stranke izričito
ne dogovore drukčije, na znanstvene publikacije stranaka primjenjuju se
sljedeća pravila:
(a)     ako stranka objavi znanstvene i
tehničke podatke, informacije i rezultate, časopise, članke,
izvješća, knjige, uključujući audiovizualna djela i
računalne programe, koji proizlaze iz te se odnose na aktivnosti provedene
u okviru ovog Sporazuma, druga stranka ima pravo na globalnu,
neisključivu, nepovratnu, besplatnu dozvolu za prevođenje,
reproduciranje, prilagodbu, prenošenje i javnu distribuciju takvih djela, osim
ako je to onemogućeno postojećim pravima intelektualnog vlasništva
trećih strana;
(b)     na svim se kopijama podataka i
informacija zaštićenih autorskim pravima koje se moraju javno
distribuirati i pripremiti u skladu s ovim odjeljkom, navodi ime ili imena
vlasnika djela, osim ako to autor izričito odbije. One također nose
jasno vidljivu potvrdu o zajedničkoj potpori stranaka.
3.           Ako se stranke izričito
ne dogovore drukčije, na neobjavljene informacije stranaka primjenjuju se
sljedeća pravila:
(a)     ako drugoj stranci prenosi informacije
povezane s aktivnostima provedenima na temelju ovog Sporazuma, svaka stranka
navodi za koju informaciju želi da ostane neobjavljena;
(b)     u posebnu svrhu provedbe ovog Sporazuma
stranka primateljica može na vlastitu odgovornost takve neobjavljene
informacije prenijeti kao povjerljive informacije tijelima ili osobama pod svojom
nadležnošću koji su obvezni čuvati povjerljivost informacija;
(c)     uz prethodnu pismenu suglasnost stranke
koja daje neobjavljene informacije, stranka primateljica može širiti takve
neobjavljene informacije u većoj mjeri nego što je inače dopušteno podstavkom
(b). Stranke surađuju u razvijanju postupaka za traženje i dobivanje
prethodne pismene suglasnosti za takvo širenje, a svaka stranka daje suglasnost
u mjeri u kojoj to dopuštaju njezine nacionalne politike, propisi i zakoni;
(d)     nedokumentirane neobjavljene ili druge
povjerljive ili povlaštene informacije, dobivene na seminarima i drugim
sastancima predstavnika stranaka organiziranima u okviru ovog Sporazuma, ili
informacije koje proizlaze iz zapošljavanja osoblja, korištenja objekata ili
neizravnih mjera ostaju povjerljive, ako je primatelj takvih neobjavljenih ili
drugih povjerljivih ili povlaštenih informacija upoznat s povjerljivom naravi
tih informacija, u skladu s podstavkom (a);
(e)     svaka stranka nastoji osigurati da se
neobjavljene informacije primljene u skladu s podstavcima (a) i (c)
kontroliraju kako je predviđeno ovim Sporazumom. Postane li jedna od
stranaka svjesna da neće moći, ili se razumno može očekivati da
neće moći ispuniti odredbe o neširenju utvrđene u podstavcima
(a) i (c), odmah o tome obavješćuje drugu stranku. Stranke se nakon toga
savjetuju radi utvrđivanja daljnjih postupaka.
PRILOG
III.
PRAVILA
KOJIMA SE UREĐUJE FINANCIJSKI DOPRINOS FARSKIH OTOKA OBZORU 2020.
I.            Izračun financijskog doprinosa Farskih otoka
1.           Financijski doprinos Farskih
otoka Obzoru 2020. utvrđuje se na godišnjoj osnovi razmjerno iznosu
te povrh iznosa iz općeg proračuna Europske unije koji je svake
godine dostupan za odobrena sredstva potrebna za provedbu, upravljanje i
djelovanje programa Obzor 2020.
2.           Faktor proporcionalnosti
kojim se uređuje doprinos Farskih otoka dobiva se utvrđivanjem omjera
između bruto domaćeg proizvoda Farskih otoka, po tržišnim cijenama, i
ukupnog zbroja bruto domaćih proizvoda, po tržišnim cijenama, država
članica Unije. Ti se omjeri za države članice računaju na
temelju posljednjih statističkih podataka iz Komisije (Eurostata)
dostupnih u vrijeme objavljivanja nacrta proračuna Europske unije za istu
godinu, a za Farske otoke na temelju posljednjih statističkih podataka za
istu godinu iz Nacionalnog statističkog tijela Farskih otoka (Hagstova
Føroya) dostupnih u vrijeme objavljivanja nacrta proračuna Unije.
3.           Komisija Farskim otocima, što
je prije moguće, a najkasnije do 1. rujna prije svake financijske godine,
dostavlja sljedeće informacije zajedno s drugim relevantnim informacijama:
–
iznose odobrenih sredstava, u računu rashoda u
okviru nacrta proračuna Europske unije, koji se odnose na
Obzor 2020.,
–
procijenjeni iznos doprinosâ, dobiven na temelju
nacrta proračuna Unije, koji se odnose na sudjelovanje Farskih otoka u
Obzoru 2020., u skladu sa stavcima 1., 2. i 3.
Nakon što se donese opći proračun Unije, Komisija
obavješćuje Farske otoke, u računu rashoda koji se odnosi na njihovo
sudjelovanje, o konačnim iznosima iz stavka 1.
U četvrtoj godini nakon što ovaj Sporazum postane primjenjiv
stranke će revidirati faktor proporcionalnosti kojim se uređuje
financijski doprinos Farskih otoka, na temelju podataka koji se odnose na
sudjelovanje farskih pravnih subjekata u neizravnim i izravnim mjerama u okviru
Obzora 2020. u razdoblju 2014. – 2016.
II.          Uplaćivanje financijskog doprinosa Farskih otoka
1.           Komisija Farskim otocima
izdaje, najkasnije u siječnju i lipnju svake financijske godine, poziv za
sredstva koja odgovaraju njihovom doprinosu na temelju ovog Sporazuma.
              Tim se pozivima za sredstva
osigurava uplaćivanje
              šest dvanaestina farskog
doprinosa 30 dana nakon primitka poziva za sredstva. Međutim, šest
dvanaestina koje se uplaćuju 30 dana nakon primitka poziva objavljenog u
siječnju računaju se na temelju iznosa utvrđenog u računu
prihoda u okviru nacrta proračuna; do usklađivanja tako
uplaćenog iznosa dolazi kada se uplati šest dvanaestina 30 dana nakon
primitka poziva za sredstva objavljenog najkasnije u lipnju.
              Za prvu godinu provedbe ovog
Sporazuma Komisija objavljuje prvi poziv za sredstva u roku od 30 dana nakon
njegove privremene primjene. Objavi li se taj poziv nakon 15. lipnja, njime se
osigurava uplaćivanje dvanaest dvanaestina farskog doprinosa u roku od 30
dana, izračunato na temelju iznosa utvrđenog u računu prihoda u
okviru proračuna.
2.           Doprinos Farskih otoka
izražava se i uplaćuje u eurima. Uplaćivanje Farskih otoka pripisuje
se u korist programa Unije u obliku proračunskog prihoda dodijeljenog
odgovarajućem naslovu proračuna u računu prihoda u okviru
godišnjeg proračuna Unije. Financijska uredba primjenjuje se na
upravljanje odobrenim sredstvima.
3.           Farski otoci svoj doprinos na
temelju ovog Sporazuma uplaćuju u skladu s rasporedom iz stavka 1. Za
svako kašnjenje u uplaćivanju doprinosa Farski otoci plaćaju zateznu
kamatu na iznos dugovanja od datuma dospijeća. Kamatna stopa na
potraživanja koja nisu plaćena na dan dospijeća stopa je koju
primjenjuje Europska središnja banka na svoje glavne operacije refinanciranja,
kako je objavljeno u seriji C Službenog lista Europske unije, a koja je
na snazi prvoga kalendarskog dana u mjesecu dospijeća, uvećana za
jedan i pol postotni bod.
              U slučaju da je
kašnjenje uplate doprinosa takvo da može značajno ugroziti provedbu
programa i upravljanje njime, Komisija će za predmetnu financijsku godinu
obustaviti sudjelovanje Farskih otoka u programu, ako se iznos ne uplati 20
radnih dana od slanja službene opomene Farskim otocima, ne dovodeći u
pitanje obveze Unije u skladu s već sklopljenim sporazumima o dodjeli
bespovratnih sredstava i/ili ugovorima koji se odnose na provedbu odabranih
neizravnih mjera.
4.           Najkasnije 31. svibnja godine
koja slijedi nakon financijske godine priprema se izvještaj o odobrenim
sredstvima za Obzor 2020. za tu financijsku godinu te se prenosi Farskim
otocima u svrhu informiranja, u skladu s modelom računa prihoda i rashoda
Komisije.
5.           Komisija, u trenutku
zaključenja financijskih izvještaja koji se odnose na svaku financijsku
godinu i u okviru uvođenja računa prihoda i rashoda, prelazi na
reguliranje financijskih izvještaja s obzirom na sudjelovanje Farskih otoka.
Pri tom se usklađivanju uzimaju u obzir izmjene uvedene transferima,
poništenjima, prijenosima, opozivima, ili dopunama i izmjenama proračuna
za trajanja financijske godine. To se usklađivanje odvija u trenutku druge
uplate za sljedeću financijsku godinu te za posljednju financijsku godinu
u srpnju 2021. Do daljnjeg usklađivanja dolazi svake godine do srpnja
2023.
Prilog IV.
Financijska kontrola farskih sudionika u
programima obuhvaćenima ovim Sporazumom
I.          Izravna komunikacija
Komisija izravno komunicira sa sudionicima programa s poslovnim
nastanom na Farskim otocima i s njihovim podizvođačima. Oni Komisiji
mogu izravno dostavljati sve relevantne informacije i dokumentaciju koje su
dužni davati na temelju instrumenata iz ovog Sporazuma i sporazuma o dodjeli
bespovratnih sredstava i/ili ugovora sklopljenih za njihovu provedbu.
II.        Revizije
1.           U skladu s Uredbom (EU,
Euratom) br. 966/2012 Europskog parlamenta i Vijeća[7], Delegiranom uredbom
Komisije (EU) br. 1268/2012[8]
(u daljnjem tekstu „Pravila primjene”) i s drugim pravilima iz ovog Sporazuma,
sporazuma o dodjeli bespovratnih sredstava i/ili ugovora sklopljenih sa
sudionicima Programa s poslovnim nastanom na Farskim otocima, službenicima
Komisije ili drugim osobama koje je ovlastila Komisija u bilo kojem se trenutku
dopušta provođenje znanstvene, financijske, tehnološke ili druge revizije
na prostorima sudionika i podizvođača.
2.           Službenici Komisije, Europski
revizorski sud i druge osobe koje je ovlastila Komisija imaju odgovarajući
pristup lokacijama, radovima i dokumentima (elektroničko i papirnato
izdanje) te svim informacijama potrebnima za provođenje takvih terenskih
revizija uključivanju tog prava pristupa u obliku izričitog navoda u
sporazume o dodjeli bespovratnih sredstava i/ili ugovore sklopljene sa
sudionicima s Farskih otoka radi provedbe instrumenata iz ovog Sporazuma.
Neuvažavanje tih prava smatralo bi se neispunjenjem obveze opravdavanja troškova
i, posljedično, potencijalnim kršenjem sporazumâ o dodjeli bespovratnih
sredstava.
3.           Revizije se mogu provoditi
nakon isteka programa ili ovog Sporazuma, pod uvjetima utvrđenima u
predmetnim sporazumima o dodjeli bespovratnih sredstava i/ili ugovorima.
III.         Provjere na terenu
1.           U okviru ovog Sporazuma
Komisija (OLAF) ovlaštena je za provođenje terenskih provjera i inspekcija
prostora sudionika i njihovih podizvođača s Farskih otoka, u skladu s
uvjetima utvrđenima Uredbom Vijeća (Euratom, EZ) br. 2185/96[9].
2.           Provjere i inspekcije na
terenu priprema i provodi Komisija u uskoj suradnji s Nacionalnim uredom za
reviziju (Landsgrannskoðanin). Ured se u razumnom roku unaprijed
obavješćuje o predmetu, svrsi i pravnoj osnovi provjera i inspekcija kako
bi mogao pružiti pomoć. U tu svrhu službenici nadležnih farskih tijela
mogu sudjelovati u provjerama i inspekcijama na terenu.
3.           Provjere i inspekcije na
terenu mogu zajednički provoditi Komisija i predmetna farska nadležna
tijela, ako ona to žele.
4.           Ako se sudionici programa
usprotive provjeri ili inspekciji na terenu, farska nadležna tijela,
postupajući u skladu s nacionalnim propisima, inspektorima Komisije
pružaju odgovarajuću pomoć kako bi im se omogućilo da obave
svoju dužnost provođenja provjere ili inspekcije na terenu.
5.           Komisija u najkraćem
mogućem roku izvješćuje farsko nadležno tijelo o svim
činjenicama ili sumnjama koje se odnose na nepravilnost koju je zamijetila
tijekom provjere ili inspekcije na terenu. U svakom slučaju, Komisija
obavješćuje prethodno navedeno tijelo o rezultatima takvih provjera i
inspekcija.
IV.         Obavješćivanje
i savjetovanje
1.           U svrhu odgovarajuće
provedbe ovog Priloga nadležna farska tijela i tijela Unije redovito
razmjenjuju informacije, osim ako je to prema nacionalnim propisima zabranjeno
ili nedopušteno, te provode savjetovanja na zahtjev jedne od stranaka.
2.           Nadležna farska tijela u
razumnom roku obavješćuju Komisiju o svim činjenicama ili sumnjama
koje su zamijetila u vezi s nepravilnošću povezanom sa sklapanjem i provedbom
sporazumâ o dodjeli bespovratnih sredstava i/ili ugovora sklopljenih pri
primjeni instrumenata iz ovog Sporazuma.
V.          Povjerljivost
Informacije koje se u bilo kojem obliku priopće ili prime na
temelju ovog Priloga smatraju se profesionalnom tajnom te se štite na isti
način kako su slične informacije zaštićene zakonodavstvom
Farskih otoka i odgovarajućim odredbama koje se primjenjuju na institucije
EU-a. Takve se informacije ne smiju prenositi osobama izvan institucija Unije
ili država članica ili Farskih otoka koje su zbog svoje funkcije zakonski
obvezne znati ih, niti se smiju koristiti u druge svrhe osim kako bi se
osigurala djelotvorna zaštita financijskih interesa stranaka.
VI.         Administrativne
mjere i kazne
Ne dovodeći u pitanje primjenu farskog kaznenog prava, Komisija
može odrediti administrativne mjere ili kazne u skladu s Uredbom (EU, Euratom)
br. 966/2012, Uredbom (EU) br. 1268/2012 i Uredbom (EZ, Euratom)
br. 2988/95[10].
VII.       Povrat
i izvršenje
Odluke Komisije u okviru Obzora 2020. obuhvaćene ovim Sporazumom
kojima se subjektima koji nisu države nameće novčana obveza izvršive
su na Farskim otocima. Ako to Komisija zatraži, nadležno tijelo koje je
ovlastila vlada Farskih otoka pokreće postupke za izvršenje odluke u ime
Komisije. U tom slučaju, odluka Komisije podnosi se farskom sudu bez
drugih formalnosti osim provjere vjerodostojnosti odluke koju provodi tijelo
koje u tu svrhu imenuje farska vlada i koje o tome obavješćuje Komisiju.
Izvršenje se provodi u skladu s farskim pravom i propisima. Relevantne odredbe
o izvršenju ugrađuju se u sporazume o dodjeli bespovratnih sredstava i/ili
ugovore sa sudionicima s Farskih otoka. Sud Europske unije nadležan je za
pregled zakonitosti odluke Komisije i obustavu njezina izvršenja.  Štoviše,
farski sud nadležan je za pritužbe o neodgovarajućem načinu provedbe
izvršenja.
[1]               Uredba Europskog parlamenta i Vijeća o osnivanju
Obzora 2020. (SL L 347, 20.12.2013., str. 104.).
[2]               Odluka Vijeća o osnivanju Posebnog programa za
provedbu Obzora 2020. (SL L 347, 20.12.2013., str. 965.).
[3]               SL L 347, 20.12.2013., str. 104.
[4]               SL L 347, 20.12.2013., str. 81.
[5]               SL L 347, 20.12.2013., str. 965.
[6]               Uredba (EU) br. 1292/2013 Europskog parlamenta i
Vijeća od 11. prosinca 2013. o izmjeni Uredbe (EZ) br. 294/2008
o osnivanju Europskog instituta za inovacije i tehnologiju (SL L 347,
20.12.2013., str. 174.).
[7]               Uredba (EU, Euratom) br. 966/2012 Europskog
parlamenta i Vijeća od 25. listopada 2012. o financijskim pravilima
koja se primjenjuju na opći proračun Unije (SL L 298,
26.10.2012.).
[8]               Delegirana Uredba Komisije (EU) br. 1268/2012 od
29. listopada 2012. o pravilima za primjenu Uredbe (EU, Euratom)
br. 966/2012 Europskog parlamenta i Vijeća o financijskim pravilima
koja se primjenjuju na opći proračun Unije (SL L 362,
31.12.2012.).
[9]               SL L 292, 15.11.1996., str. 2.
[10]             Uredba Vijeća (EZ, Euratom) br. 2988/95 od
18. prosinca 1995. o zaštiti financijskih interesa Europskih zajednica (SL
L 312, 23.12.1995.).


               EUROPSKA KOMISIJA
            Bruxelles, 4.5.2015.
            COM(2015) 186 final
            2015/0097(NLE)
            Prijedlog
            ODLUKE VIJEĆA
            o stajalištu koje treba donijeti, u ime Europske unije,u Zajedničkom odboru EGP-a o izmjeni Priloga II. (Tehnički propisi, norme, ispitivanje i potvrđivanje) Sporazumu o EGP-u(Baterije i akumulatori)

               OBRAZLOŽENJE

               1.KONTEKST PRIJEDLOGA

               Kako bi se osigurala potrebna pravna sigurnost i homogenost unutarnjeg tržišta, Zajednički odbor EGP-a mora u Sporazum o EGP-u uključiti cjelokupno relevantno zakonodavstvo EU-a u što kraćem roku nakon njegova donošenja.

               2.REZULTATI SAVJETOVANJA SA ZAINTERESIRANIM STRANAMA I PROCJENE UTJECAJA

               Cilj je nacrta Odluke Zajedničkog odbora EGP-a (priloženog predloženoj Odluci Vijeća) izmjena Priloga II. (Tehnički propisi, norme, ispitivanje i potvrđivanje) Sporazumu o EGP-u kako bi se u Sporazum o EGP-u uključila Direktiva 2013/56/EU Europskog parlamenta i Vijeća
                  1
               .

               Države EGP-a i EFTA-e predlažu da se za Lihtenštajn predvidi odstupanje od članka 17. Direktive 2006/66/EZ, kako je izmijenjena Direktivom 2013/56/EU. Obrazloženje za predviđenu prilagodbu slijedi u nastavku.

               Člankom 17. Direktive 2006/66/EZ (kako je izmijenjena Direktivom 2013/56/EU) države članice obvezuju se da osiguraju da je svaki proizvođač registriran te da je registracija podložna istim postupovnim zahtjevima u skladu s Prilogom IV. Direktivi 2006/66/EZ.

               1) Pravna situacija u Lihtenštajnu

               Na temelju Ugovora o carinskoj uniji
                  2
                iz 1923. (Zollvertrag), koji je stupio na snagu 1. siječnja 1924., Lihtenštajn je dio švicarskog carinskog područja. U skladu s člankom 4. Ugovora, švicarsko carinsko zakonodavstvo, kao i sve drugo švicarsko savezno zakonodavstvo čija je primjena potrebna za pravilno funkcioniranje carinske unije, primjenjuje se na Lihtenštajn.

               Ugovor o carinskoj uniji jedina je pravna osnova kojom se švicarskim carinskim tijelima dopušta primjena švicarskog carinskog zakonodavstva u Lihtenštajnu. Lihtenštajn nema vlastitih zakona ili propisa u tom području. Također, s tehničke strane carinskog pitanja kao i za potrebe statistike o vanjskoj trgovini, Lihtenštajn se zbog carinske unije općenito smatra švicarskim državnim područjem i stoga se obično ne pojavljuje kao zasebna zemlja u carinskim postupcima u međunarodnom kontekstu. Svi zakoni, propisi, administrativni sporazumi itd. carinske unije, koji se preko Švicarske primjenjuju i u Lihtenštajnu, navedeni su u prilozima i objavljeni u Službenom listu Lihtenštajna (Liechtensteinisches Landesgesetzblatt) kako bi se osigurala pravna sigurnost za gospodarske subjekte Lihtenštajna. Prilozi se kontinuirano ažuriraju čim nastanu promjene u odgovarajućim švicarskim zakonima i propisima.

               Slijedom toga, švicarski Zakon o kemikalijama od 15. prosinca 2000., ChemA, (Chemikaliengesetz vom 15. Dezember 2000) i švicarski Pravilnik o smanjenju rizika od kemikalija od 18. svibnja 2005., ORRChem (Chemikalien-Risiko-Reduktionsverordnung vom 18. Mai 2005, ChemRRV), jednako se primjenjuju u Švicarskoj i u Lihtenštajnu. U Prilogu 2.15 ORRChemu utvrđuju se posebna pravila o baterijama, npr. obveza vraćanja i preuzimanja, pristojba za odlaganje koja se plaća unaprijed te obveza proizvođača baterija o izvješćivanju. Švicarski propisi o baterijama istovjetni su europskim odredbama. Oponašaju se izmjene Direktive 2006/66/EZ kao što je slučaj s odredbama utvrđenima u Direktivi 2013/56/EU. Zbog primjenjivosti ORRChema u Lihtenštajnu, provedba s obzirom na Lihtenštajn djelomično je u isključivoj nadležnosti švicarskih tijela ili organizacija koje imenuju švicarska tijela (usp. br 6. Priloga 2.15. ORRChemu). Organizacija koju su imenovala švicarska tijela i koja djeluje u području pristojbi za odlaganje baterija zove se INOBAT (Interessenorganisation Batterieentsorgung).

               Sadašnjom švicarskom obvezom izvješćivanja predviđa se da proizvođači baterija moraju izvijestiti INOBAT, u skladu s njegovim zahtjevima, o količini baterija, navodeći posebno vrste baterija i sadržaj onečišćujućih tvari (usp. br 6.3. Priloga 2.15. ORRChemu). Uvjeti obrasca INOBAT-a za registraciju gotovo su istovjetni uvjetima u skladu s Prilogom IV. Direktivi 2006/66/EZ (kako je izmijenjena Direktivom 2013/56/EU). Prema statutu, proizvođači uređaja koji sadržavaju baterije mogu birati između INOBAT-a ili trećih osoba koje su preuzele odgovornost za pristojbu i obvezu izvješćivanja. Te su treće osobe ugovorom vezane za INOBAT. Trgovačka društva koja ne ispunjavaju obveze registracije i izvješćivanja INOBAT obvezuje na registraciju na temelju podataka koje dostavljaju carinska tijela. Švicarskim se sustavom pojednostavnjuju registracija, izvješćivanje i naplata naknada te se istodobno jamči potpuna registracija svih proizvođača.

               2) Gospodarski značaj baterija i akumulatora koji ulazi u područje primjene Direktive 2006/66/EZ u Lihtenštajnu

               U skladu s člankom 2. Direktive 2006/66/EZ, Direktiva se primjenjuje na sve vrste baterija i akumulatora, bez obzira na njihov oblik, volumen, težinu, materijalni sastav ili uporabu (uz određene iznimke predviđene člankom 2. stavkom 2.).

               Budući da je riječ o vrlo maloj zemlji s državnim područjem od 160 km² i oko 37 000 stanovnika, nije zabilježeno nijedno trgovačko društvo s poslovnim nastanom u Lihtenštajnu koje proizvodi baterije. Zbog male površine zemlje i relativne veličine nacionalnog tržišta, čini se da nema gospodarskog interesa za proizvođače za proizvodnju baterija i akumulatora u Lihtenštajnu.

               Zasad samo nekoliko trgovačkih društava (ukupno njih 16) koja se nalaze u Lihtenštajnu uvoze baterije. Budući da se u Lihtenštajnu primjenjuje švicarska obveza registracije, ta su društva registrirana u švicarskom sustavu za registraciju.

               Stoga se navodi da bi uvođenje vlastitog sustava za registraciju stvorilo nerazmjerno opterećenje za Lihtenštajn i njegove malobrojne uvoznike baterija, posebno uzimajući u obzir neznatno i posve formalno odstupanje švicarskog i europskog obrasca za registraciju.

               U tom kontekstu, s obzirom na posebno pravno i činjenično stanje kako je prethodno opisano, Lihtenštajn traži prilagodbu Direktive 2013/56/EU kojom se izmjenjuje Direktiva 2006/66/EZ. Prilagodbom, kako je predlažu države EGP-a i EFTA-e, predviđa se da se članak 17. Direktive 2006/66/EZ, kako je izmijenjena, ne primjenjuje na Lihtenštajn.

               3.PRAVNI ELEMENTI PRIJEDLOGA

               Člankom 1. stavkom 3. Uredbe Vijeća (EZ) br. 2894/94 o rješenjima za provedbu Sporazuma o EGP-u predviđa se da Vijeće, na prijedlog Komisije, utvrdi stajalište o takvim odlukama koje je potrebno zauzeti u ime Unije.

               Komisija Vijeću na donošenje podnosi nacrt odluke Zajedničkog odbora EGP-a koji predstavlja stajalište Unije. Komisija se nada da će ga što prije moći predstaviti Zajedničkom odboru EGP-a.

               2015/0097 (NLE)

               Prijedlog

               ODLUKE VIJEĆA

               o stajalištu koje treba donijeti, u ime Europske unije,
                  u Zajedničkom odboru EGP-a o izmjeni Priloga II. (Tehnički propisi, norme, ispitivanje i potvrđivanje) Sporazumu o EGP-u
                  (Baterije i akumulatori)

               VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 192. stavak 1. i članak 218. stavak 9.,

               uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom području
                  3
               , a posebno njezin članak 1. stavak 3.,

               uzimajući u obzir prijedlog Europske komisije,

               budući da:

               (1)Sporazum o Europskom gospodarskom prostoru
                  4
                („Sporazum o EGP-u”) stupio je na snagu 1. siječnja 1994.

               (2)U skladu s člankom 98. Sporazuma o EGP-u, Zajednički odbor EGP-a može odlučiti izmijeniti, među ostalim, Prilog II. (Tehnički propisi, norme, ispitivanje i potvrđivanje) Sporazumu o EGP-u (dalje u tekstu: „Prilog II.”).

               (3)Direktivu 2013/56/EZ Europskog parlamenta i Vijeća
                  5
                potrebno je uključiti u Sporazum o EGP-u.

               (4)Direktivom 2013/56/EU Europskog parlamenta i Vijeća stavlja se izvan snage Odluka Komisije 2009/603/EZ
                  6
               , koja je uključena u Sporazum o EGP-u i koja se stoga stavlja izvan snage na temelju Sporazuma o EGP-u.

               (5)S obzirom na posebno pravno i činjenično stanje u Lihtenštajnu, članak 17. Direktive 2006/66/EZ, kako je izmijenjena Direktivom 2013/56/EU, ne primjenjuje se na Lihtenštajn.

               (6)Prilog II. Sporazumu o EGP-u trebalo bi stoga na odgovarajući način izmijeniti.

               (7)Stajalište Unije u Zajedničkom odboru EGP-a trebalo bi se temeljiti na priloženom nacrtu Odluke,

               DONIJELO JE OVU ODLUKU:

               Članak 1.

               Stajalište koje treba donijeti, u ime Europske unije, u Zajedničkom odboru EGP-a o predloženoj izmjeni Priloga II. (Tehnički propisi, norme, ispitivanje i potvrđivanje) Sporazumu o EGP-u, temelji se na nacrtu Odluke Zajedničkog odbora EGP-a priloženom ovoj Odluci.

               Članak 2.

               Ova Odluka stupa na snagu na dan donošenja.

               Sastavljeno u Bruxellesu

                     Za Vijeće

                     Predsjednik

                     (1)
                  Direktiva 2013/56/EU Europskog parlamenta i Vijeća od 20. studenoga 2013. o izmjeni Direktive 2006/66/EZ Europskog parlamenta i Vijeća o baterijama i akumulatorima i o otpadnim baterijama i akumulatorima s obzirom na stavljanje na tržište prijenosnih baterija i akumulatora koji sadržavaju kadmij namijenjenih za korištenje u bežičnim električnim alatima te gumbastih ćelija s niskim sadržajem žive te o stavljanju izvan snage Odluke Komisije 2009/603/EZ, SL L 329, 10.12.2013., str. 5.

                     (2)
                  Ugovor o carinskoj uniji od 29. ožujka 1923. između Švicarske i Lihtenštajna (Zollvertrag, ZV; LR 0.631.112).

                     (3)
                  SL L 305, 30.11.1994., str. 6.

                     (4)
                  SL L 1, 3.1.1994., str. 3.

                     (5)
                  Direktiva 2013/56/EU Europskog parlamenta i Vijeća od 20. studenoga 2013. o izmjeni Direktive 2006/66/EZ Europskog parlamenta i Vijeća o baterijama i akumulatorima i o otpadnim baterijama i akumulatorima s obzirom na stavljanje na tržište prijenosnih baterija i akumulatora koji sadržavaju kadmij namijenjenih za korištenje u bežičnim električnim alatima te gumbastih ćelija s niskim sadržajem žive te o stavljanju izvan snage Odluke Komisije 2009/603/EZ, SL L 329, 10.12.2013., str. 5.

                     (6)
                  SL L 206, 8.8.2009., str. 13.

    ---documentbreak---

               EUROPSKA KOMISIJA
            Bruxelles, 4.5.2015.
            COM(2015) 186 final
            PRILOG
            ODLUKA ZAJEDNIČKOG ODBORA EGP-a br. .../2015od o izmjeni Priloga II. (Tehnički propisi, norme, ispitivanje i potvrđivanje) Sporazumu o EGP-u
            uz
            Prijedlog odluke Vijeća
            o stajalištu koje treba donijeti, u ime Europske unije, u Zajedničkom odboru EGP-a o izmjeni Priloga II. (Tehnički propisi, norme, ispitivanje i potvrđivanje) Sporazumu o EGP-u(Baterije i akumulatori)

               PRILOG

                  ODLUKA ZAJEDNIČKOG ODBORA EGP-a br. .../2015

                  od

                  o izmjeni Priloga II. (Tehnički propisi, norme, ispitivanje i potvrđivanje)
                  Sporazumu o EGP-u

               ZAJEDNIČKI ODBOR EGP-a,

               uzimajući u obzir Sporazum o Europskom gospodarskom prostoru („Sporazum o EGP-u”), a posebno njegov članak 98.,

               budući da:

               (1)Direktivu 2013/56/EU Europskog parlamenta i Vijeća od 20. studenoga 2013. o izmjeni Direktive 2006/66/EZ Europskog parlamenta i Vijeća o baterijama i akumulatorima i o otpadnim baterijama i akumulatorima s obzirom na stavljanje na tržište prijenosnih baterija i akumulatora koji sadržavaju kadmij namijenjenih za korištenje u bežičnim električnim alatima te gumbastih ćelija s niskim sadržajem žive te o stavljanju izvan snage Odluke Komisije 2009/603/EZ
                  1
                treba uključiti u Sporazum o EGP-u.

               (2)Direktivom 2013/56/EU Europskog parlamenta i Vijeća stavlja se izvan snage Odluka Komisije 2009/603/EZ
                  2
               , koja je uključena u Sporazum o EGP-u i koja se slijedom toga stavlja izvan snage na temelju Sporazuma o EGP-u.

               (3)Prilog II. Sporazumu o EGP-u trebalo bi stoga na odgovarajući način izmijeniti,

               DONIO JE OVU ODLUKU:

               Članak 1.

               Poglavlje XV. Priloga II. Sporazumu o EGP-u mijenja se kako slijedi:

               1.U točki 12.x (Direktiva 2006/66/EZ Europskog parlamenta i Vijeća) dodaje se sljedeće:

               „–32013 L 0056: Direktivom 2013/56/EZ Europskog parlamenta i Vijeća od 20. studenoga 2013. (SL L 329, 10.12.2013., str. 5.).

               Odredbe Direktive, u smislu ovog Sporazuma, tumače se uz sljedeću prilagodbu:

               Članak 17. ne primjenjuje se na Lihtenštajn.”

               2.Tekst točke 12.zt (Odluka Komisije 2009/603/EZ) briše se.

               Članak 2.

               Tekstovi Direktive 2013/56/EU na islandskom i norveškom jeziku, koji se objavljuju u Dodatku o EGP-u Službenom listu Europske unije, vjerodostojni su.

               Članak 3.

               Ova Odluka stupa na snagu dana […], pod uvjetom da su podnesene sve obavijesti iz članka 103. stavka 1. Sporazuma o EGP-u?.

                  3Članak 4.

               Ova se Odluka objavljuje u odjeljku o EGP-u Službenog lista Europske unije i u Dodatku o EGP-u Službenom listu Europske unije.

               Sastavljeno u Bruxellesu […]

                     Za Zajednički odbor EGP-a

                     Predsjednik

                     Tajnici
                     Zajedničkog odbora EGP-a

                     (1)
                  SL L 329, 10.12.2013., str. 5.

                     (2)
                  SL L 206, 8.8.2009., str. 13.

                     (3)
                  [Ustavni zahtjevi nisu navedeni.] [Ustavni su zahtjevi navedeni.]


				|

		52013PC0706

			Prijedlog ODLUKE EUROPSKOG PARLAMENTA I VIJEĆA o mobilizaciji Europskog fonda za prilagodbe globalizaciji u skladu s točkom 28. Međuinstitucionalnog sporazuma od 17. svibnja 2006. između Europskog parlamenta, Vijeća i Komisije o proračunskoj disciplini i dobrom financijskom upravljanju (zahtjev EGF/2013/003 DE/First Solar iz Njemačke) /* COM/2013/0706 final - 2013/ () */

			   	OBRAZLOŽENJE
Točkom 28. Međuinstitucionalnog
sporazuma od 17.svibnja 2006. između Europskog parlamenta, Vijeća i
Komisije o proračunskoj disciplini i dobrom financijskom upravljanju[1] omogućuje se mobilizacija
Europskog fonda za prilagodbe globalizaciji (EGF) kroz instrument
fleksibilnosti, unutar najvišeg godišnjeg iznosa od 500 milijuna EUR iznad
odgovarajućih naslova financijskog okvira.
Pravila koja se primjenjuju na doprinose iz
EGF-a utvrđena su Uredbom (EZ) br. 1927/2006 Europskog parlamenta i
Vijeća od 20. prosinca 2006. o osnivanju Europskog fonda za
prilagodbe globalizaciji[2].
Njemačka je podnijela zahtjev EGF/2013/003
DE/First Solar 12.travnja 2013. za financijski doprinos iz EGF-a, slijedom
otpuštanja u društvu First Solar Manufacturing GmbH u Njemačkoj.
Nakon detaljnog pregleda ovog zahtjeva,
Komisija je zaključila u skladu s člankom 10. Uredbe (EZ) br. 1927/2006
da su uvjeti za stjecanje financijskog doprinosa na temelju ove Uredbe
ispunjeni.
SAŽETAK ZAHTJEVA I ANALIZA
 Glavni podaci: ||
 Referentni broj EGF-a || EGF/2013/003
 Država članica || Njemačka
 Članak 2. || (a)
 Primarno poduzeće || First Solar Manufacturing GmbH
 Dobavljači i daljnji proizvođači || 0
 Referentno razdoblje || 15.11.2012. – 15.3.2013.
 Datum početka pružanja usluga prilagođenih potrebama || 1.1.2013.
 Datum podnošenja zahtjeva || 12.4.2013.
 Otpuštanja tijekom referentnog razdoblja || 959
 Otpuštanja prije i nakon referentnog razdoblja || 285
 Ukupno prihvatljivih otpuštanja || 1 244
 Otpušteni radnici za koje se očekuje da će sudjelovati u mjerama || 875
 Izdaci za usluge prilagođene potrebama (EUR) || 4 375 715
 Izdaci za provedbu EGF-a[3] (EUR) || 235 000
 Izdaci za provedbu EGF-a (%) || 5,1
 Ukupan proračun (EUR) || 4 610 715
 Doprinos iz EGF-a (50 %) (EUR) || 2 305 357
1.           Zahtjev je predstavljen
Komisiji 12. travnja 2013. i nadopunjen dodatnim podacima do 14. kolovoza 2013.
2.           Zahtjevom se ispunjavaju
uvjeti za primjenu EGF-a kako je utvrđeno člankom 2.
točkom (a) Uredbe (EZ) br. 1927/2006 te je on podnesen u roku od
10 tjedana iz članka 5. te Uredbe.
Poveznica između otpuštanja i
velikih strukturnih promjena u tokovima svjetske trgovine nastalih zbog
globalizacije
3.           Radi utvrđivanja
poveznice između otpuštanja i velikih strukturnih promjena u tokovima
svjetske trgovine nastalih zbog globalizacije Njemačka izjavljuje da je
First Solar američko društvo osnovano 1999. u cilju stvaranja solarne
energije i doprinošenja ekološki prihvatljivijem modelu proizvodnje
električne energije. Osnovalo je dva pogona u 2007. u Frankfurtu (Odra) u
Njemačkoj i ondje započelo proizvodnju solarnih modula. Pad cijena 2011.
za otprilike 40 % u usporedbi s prethodnom godinom bio je uzrok zbog kojeg
je društvo donijelo odluku da Frankfurt (Odra) kao mjesto proizvodnje nije više
održiv. To je dovelo do pregovora o socijalnoj politici 2012. i zatvaranja dva
pogona 2013. pri čemu su se otpuštanja događala u razdoblju od 1.
siječnja do 1. lipnja.
4.           First Solar Manufacturing
GmbH samo je jedno od mnogobrojnih europskih poduzeća za proizvodnju
solarne energije koja su postala insolventna, napustila tu djelatnost, prestala
u cijelosti ili djelomično s proizvodnjom ili rasprodala imovinu kineskim
investitorima tijekom proteklih nekoliko godina (od 2010. do 2012.)[4]. Indeksom održivog rasta
fotonaponske industrije za 2011.[5]
zaključuje se da se „ukupna koncentracija prihoda svih 33 društava u
fotonaponskoj industriji obuhvaćenih studijom povećala za 79 %,
s 21 milijardu američkih dolara na 36 milijardi američkih dolara na
tržištu na kojem je ugradnja porasla za 129 %. Kineska i tajvanska društva
bila su u mogućnosti stjecati prihode brže od njemačkih i
američkih društava. Tržišni udjel njemačkih poduzeća nastavio je
padati. Američka su društva odustala od tržišnog udjela nakon četiri
godine dobiti.” Tako je od 2005. do 2011. udjel Kine u prihodima narastao s 11 %
na 45 %, a istovremeno je udjel Njemačke pao sa 64 % na 21 %.
Jedina europska država članica čija je proizvodnja bila dovoljno
značajna da se uvrsti na listu jest Španjolska s 1 %.
5.           Kina je nagomilala prevelike
kapacitete solarnih modula koje ni njihovi potrošači ni svjetsko tržište
ne može iskoristiti; to je, zajedno sa svjetskim padom potražnje, dovelo do
pada cijena. Na temelju dostupne lokalne financijske potpore
proizvođačima u Kini i prednosti danoj sektoru u okviru aktualnog kineskog
petogodišnjeg plana (2011. – 2015.) ova društva imaju mogućnost opstati i
rasti prodajući svoje proizvode jeftino na stranim tržištima. Više od 90 %
proizvodnje izvozi se, od čega 80 % u EU [6].
Dokaz količine otpuštanja i
sukladnost s kriterijima iz članka 2. točke (a)
6.           Njemačka je podnijela
ovaj zahtjev na temelju intervencijskih kriterija iz članka 2.
točke (a) Uredbe (EZ) br. 1927/2006 kojima se traži najmanje 500
otpuštanja tijekom četveromjesečnog razdoblja u poduzeću države
članice, uključujući radnike koji su postali višak u
poduzećima dobavljačima i daljnjim proizvođačima.
7.           U zahtjevu se spominje 959
otpuštanja u društvu First Solar Manufacturing GmbH tijekom
četveromjesečnog referentnog razdoblja između 15. studenoga
2012. i 15. ožujka 2013. te daljnjih 285 otpuštanja izvan referentnog
razdoblja, no u vezi s istim kolektivnim postupkom otpuštanja i istim
događajem koji je potaknuo otpuštanja tijekom referentnog razdoblja. Ta su
se otpuštanja dogodila nakon referentnog razdoblja, a u međuvremenu ih je
potvrdila država članica. Izračun svih ovih otpuštanja izvršen je u
skladu s člankom 2. drugim stavkom drugom alinejom Uredbe (EZ) br. 1927/2006.
Objašnjenje nepredvidive prirode tih
otpuštanja
8.           Njemačke vlasti tvrde da
je društvo First Solar započelo s proizvodnjom solarnih modula u
Frankfurtu (Odra) 2007. te da je počelo izgradnju druge tvornice
(predviđeni trošak : 173 milijuna EUR) u jesen 2010. Ovaj je drugi
proizvodni pogon krenuo s proizvodnjom u lipnju 2011., a planirano je da se
puni kapaciteti dosegnu tijekom trećeg tromjesečja iste godine.
Društvo je imalo daljnje dugoročne investicijske planove u pogledu pogona,
kupilo je dodatnu imovinu u Frankfurtu (Odra) i najavilo otvaranje još dviju
tvornica. Iznenadnost tržišnih promjena bila je uzrok njihove ponovne procjene
vlastitih investicija u Njemačkoj i donošenja odluke u srpnju 2012. o
prekidu daljnjeg širenja i zatvaranju oba pogona.
Unatoč svojim problemima, First Solar i dalje
je jedan od vodećih proizvođača solarnih modula na svijetu. Niti
radnici niti tijela javne vlasti nisu mogli predvidjeti donošenje odluke o
zatvaranju pogona u Frankfurtu (Odra).
Identifikacija poduzeća u kojima se
provode otpuštanja i ciljane kategorije radnika
9.           Zahtjev se odnosi na 1 244
otpuštanja, od kojih se sva odnose na First Solar Manufacturing GmbH, a dogodit
će se u nekoliko valova (1. siječnja, 1. ožujka i 1. lipnja 2013.).
10.         Raščlamba radnika za koje
se očekuje da će sudjelovati u mjerama:
 Kategorija || Broj || Postotak
 Muškarci || 667 || 76,2
 Žene || 208 || 23,8
 Građani Europske unije || 871 || 99,5
 Građani zemalja koje nisu članice Europske unije || 4 || 0,5
 15 – 24 godina starosti || 36 || 4,1
 25 – 54 godina starosti || 723 || 82,6
 55 – 64 godina starosti || 116 || 13,3
 > 64 godina starosti || 0 || 0,0
11.         Među ciljanim radnicima
njih 45 ima dugoročne zdravstvene probleme ili invalidnosti.
12.         Raščlamba u smislu
kategorija zanimanja:
 Kategorija || Broj || Postotak
 Čelnici i članovi zakonodavnih tijela i direktori || 91 || 10,4
 Stručnjaci i znanstvenici || 33 || 3,8
 Inženjeri, tehničari i srodna zanimanja || 201 || 23,0
 Uredski i šalterski službenici || 18 || 2,1
 Zanimanja u obrtu i pojedinačnoj proizvodnji || 14 || 1,6
 Rukovatelji strojevima, vozilima i sastavljači proizvoda || 492 || 56,2
 Jednostavna zanimanja || 26 || 3,0
13.         U skladu s člankom 7.
Uredbe (EZ) br. 1927/2006 Njemačka je potvrdila da se primjenjuje i
da će se nastaviti primjenjivati politika jednakosti između žena i
muškaraca i nediskriminativnosti tijekom različitih faza provedbe i,
posebno, pristupa EGF-u.
Opis predmetnog područja, njegovih
tijela i dionika
14.         Ova se otpuštanja odnose na
grad Frankfurt (Odra) čiji broj stanovnika iznosi oko 60 000, a
smješten je u istočnom dijelu Njemačke (savezna pokrajina
Brandenburg), oko 80 km od Berlina te točno na njemačko-poljskoj
granici. Regiju karakterizira veći broj malih i srednjih poduzeća,
posebno u građevinskom sektoru, te visok udjel starijih osoba s obzirom na
to da je mlađe stanovništvo sklono preseljenju u veće gradove.
Općina je pokušavala ovdje stvoriti središte solarne industrije, pri
čemu se nekoliko poduzeća smjestilo tamo i nudilo radna mjesta.
I građevinski sektor i ranije značajna
vojna baza na tom području smanjuju broj ponuđenih radnih mjesta, a
posebno težak udarac regiji zadalo je aktualno zatvaranje pogona glavnog
proizvođača solarne energije.
Predviđeni učinak otpuštanja s
obzirom na lokalnu, regionalnu ili ukupnu zaposlenost
15.         Otpuštanja u poduzeću
First Solar (1 244 osobe) uzrokuju trenutni porast stope nezaposlenosti za
4 postotna boda, osim ako se brzo ne stvore nova radna mjesta. Područje je
već pogođeno natprosječnom stopom nezaposlenosti (11,3 % u
usporedbi s nacionalnim prosjekom od 7,4 % u veljači 2013.). Stopa
nezaposlenosti u gradu Frankfurtu (Odra) čak je i veća, a iznosi 14,1 %
(prosinac 2012.).
16.         Postoji nekoliko alternativnih
opcija radnih mjesta unutar udaljenosti od 200 km od grada; to je
značajan čimbenik u planiranju mjera za radnike. Sektori koji najviše
obećavaju jesu sektor zdravstva i njegovateljstva te sektor tradicijskih
zanimanja, na primjer zavarivači, električari, mehaničari,
krovopokrivači, zidari, stolari, keramičari i vodoinstalateri.
Otvorena radna mjesta moguće je pronaći i u ugostiteljstvu i turizmu,
a posebno u prehrambenoj industriji i specijaliziranoj gastronomiji.
17.         Radnici koje je First Solar
otpustio uglavnom su vrlo kvalificirani, no mnogi od njih nisu nikad radili u
područjima za koja su stekli kvalifikacije. Stoga će biti potrebno
provesti mjere usavršavanja njihovih vještina radi obnavljanja i
osuvremenjivanja njihovih izvornih kvalifikacija ili stjecanja kvalifikacija u
područjima u kojima već imaju radno iskustvo.
Usklađeni paket usluga
prilagođenih potrebama koje treba financirati i specifikacija
predviđenih troškova, uključujući njegovu komplementarnost s
djelovanjima koja se financiraju sredstvima strukturnih fondova
18.         Socijalni partneri
uključeni u First Solar usuglasili su se u srpnju 2012. u pogledu
socijalne politike kojom se obuhvaćaju usluge prijelaznog poduzeća.
Organizacija koju su odabrali dionici radi pružanja usluga prijelaznog
poduzeća jest TÜV Rheinland Personal GmbH koja će biti aktivna na tri
lokacije prikladne za otpuštene radnike, tj. u Frankfurtu (Odra), Beeskowu i
Berlinu. Radnici će se moći koristiti uslugama prijelaznog
poduzeća od 1. siječnja, 1. ožujka i 1. lipnja 2013., ovisno o danima
napuštanja društva First Solar, a samo će ih mali broj početi kasnije
upotrebljavati. Tijekom početne faze u razdoblju od 6 mjeseci, dok
Njemačka očekuje odobrenje svojeg zahtjeva za sredstva iz EGF-a,
prijelazna poduzeća plaća djelomično poslodavac koji otpušta u
sklopu vlastite socijalne politike, a sufinancira Europski socijalni fond (ESF)
putem svojeg saveznog programa. Nakon početnih šest mjeseci rok za
korištenje usluga prijelaznih poduzeća produžit će se, a nove će
se mjere uvesti te će se cijeli paket sufinancirati sredstvima EGF-a.
19.         Kombinacijom sljedećih
mjera oblikuje se usklađeni paket usluga prilagođenih potrebama
kojima je cilj ponovno uključivanje otpuštenih radnika na tržište rada:
–
Privremena naknada (Transferkurzarbeitergeld):
Iznosi 60 % prethodnog neto dohotka radnika ili 67 % ako jedno ili
više djece živi u kućanstvu primatelja. Naknada se plaća tijekom
devet mjeseci od dana kada radnik uđe u prijelazno poduzeće,
uključujući početno razdoblje u kojem se ESF-om sufinanciraju
mjere koje provodi prijelazno poduzeće. Transferkurzarbeitergeld
ili privremena naknada funkcionira i u obliku njemačkog sufinanciranja
mjera ESF-a koje su omogućene radnicima tijekom početne faze
poslovanja prijelaznog poduzeća Transfergesellschaft. Time se u
računovodstvenom sustavu omogućilo razlikovanje između Transferkurzarbeitergeld
koji daje ESF od onog koji daje EGF da se izbjegne rizik dvostrukog
financiranja. Naknada se naplaćuje EGF-u isključivo za ona razdoblja
u kojima su prihvatljivi radnici obuhvaćeni aktivnim mjerama, no smanjena
je na 49,4 % prihvatljivog iznosa koji odgovara postotku vremena koji su
radnici utrošili na pripremu aktivnosti ili naknadno praćenje aktivnosti
koje omogućuje prijelazno poduzeće, a za koje ne postoje vremenske
tablice[7].
–
Tečajevi osposobljavanja za stjecanje
kvalifikacija (Qualifizierungen): Nude se prihvatljivim radnicima nakon
obavljenog razgovora na kojem se izrađuje profil i provodi profesionalno
usmjeravanje, a s namjerom da im se pomogne pri ostvarivanju koristi od
mogućih prilika na tržištu rada. Budući da je većina
prihvatljivih radnika već vrlo kvalificirana, glavninom mjera
omogućuje se usavršavanje vještina ili obnavljanje postojećih.
Organizirat će se individualni i grupni tečajevi te omogućiti
pripravnički staž. Radnicima će se pomoći i da pokrenu vlastiti
posao ako se odluče na tu opciju. Za 22 radnika oštećenog sluha
tečajevi će se prilagoditi kako bi obuhvatili njihove potrebe.
–
Voditelji tečajeva osposobljavanja (Qualifizierungsmanagement):
Voditelji tečajeva osposobljavanja pripremaju i provode mjere
osposobljavanja. Njihov je glavni zadatak omogućiti individualizirani
odabir tečaja, tj. pronaći najprikladniji tečaj za svakog
radnika na temelju pravca u karijeri koji je odabran tijekom razgovora sa
savjetnikom za profesionalno usmjeravanje. Oni su odgovorni i za sva pravna
pitanja, na primjer u pogledu pravila nabave i tržišnog natjecanja. Potrebno je
spomenuti da svaki pojedinac ima potpuno otvorene mogućnosti pri izboru
tečajeva, no stručna je pomoć potrebna kako bi se osobi pomoglo
da napravi najbolji mogući odabir s obzirom na svoje okolnosti.
–
Radionice i skupine sustručnjaka: To će
biti skupine koje će voditi koordinator koji sudionicima pomaže u razmjeni
ideja i razmišljanja. Skupine sustručnjaka mogu se slagati na
različite načine, na primjer prema dobnoj skupini, potrebi, obiteljskom
sastavu ili prethodnom radnom iskustvu. Određeni je broj radnika imao
zdravstvenih problema zbog sustava rada u smjenama u trajanju od 12 sati koji
je provodio First Solar; njima će se ponuditi zdravstvena pomoć i
savjeti.
–
Službe za potporu i međunarodno pretraživanje
poslova (flankierende Leistungen und internationale Arbeitssuche): Ovime
se obuhvaćaju sve potrebne mjere od pribavljanja dokumentacije do
prevođenja kvalifikacija, pohađanje sajmova poslova i jezičnih
tečajeva, oglašavanje i međukulturno osposobljavanje. Očekuje se
da bi mali broj prihvatljivih radnika mogao biti zainteresiran za ovu ponudu.
–
Dubinsko savjetovanje o kreiranju poslovanja (vertiefte
Existenzgründungsberatung): Njime se obuhvaćaju savjetodavne usluge
stručnjaka za osobe koje razmišljaju o pokretanju vlastitog posla.
Radnicima će se pomoći u sastavljanju njihova poslovnog plana i
dobivanju potpore za pokretanje posla od Agentur für Arbeit. Održat
će se seminari kako bi im se prenijelo potrebno znanje o poslovnoj
administraciji.
–
Traženje zaposlenja (Stellensuche/Stellenresearcher):
Stručnjak za traženje zaposlenja iskoristit će svoje kontakte i
iskustvo kako bi pronašao moguća slobodna radna mjesta koja još nisu
objavljena, a koja bi odgovarala prihvatljivim radnicima.
–
Naknada za aktivaciju / poticaj za brzo
zapošljavanje (Aktivierungszuschuss in Form einer Sprinterpremie):
Degresivna premija isplatit će se radnicima koji brzo pronađu novo
zaposlenje bez potrebe za daljnjom pomoći nakon dovršenja primjene mjera
koje provodi prijelazno poduzeće.
–
Naknadno praćenje i daljnja podrška (Beratung
und Betreuung bei Arbeitsaufnahme und Arbeitslosigkeit): Radnici mogu
ostvariti korist od daljnjeg usmjeravanja i savjetovanja nakon što su se
ponovno zaposlili kako bi se smanjio rizik od gubitka zaposlenja. Onima koji
još nisu pronašli novi posao pružat će se daljnja podrška do završetka
razdoblja provedbe EGF-a, u uskoj suradnji s javnim tijelima za zapošljavanje.
Njima se dostavlja i portfelj koji sadržava njihove profile, informacije o
primljenim uslugama i stečenim kvalifikacijama te eventualnoj potrebi za
daljnjom pomoći.
20.         Izdacima za provedbu EGF-a
koji su obuhvaćeni zahtjevom u skladu s člankom 3. Uredbe (EZ)
br. 1927/2006 obuhvaćene su aktivnosti pripreme,
upravljanja i nadzora te informiranja i oglašavanja.
21.         Usluge prilagođene
potrebama koje su predstavile njemačke vlasti aktivne su mjere tržišta
rada u okviru prihvatljivih djelovanja određenih člankom 3.
Uredbe (EZ) br. 1927/2006. Njemačke vlasti procjenjuju da ukupni
troškovi iznose 4 610 715 EUR, od čega izdaci za usluge
prilagođene potrebama iznose 4 375 715 EUR, a izdaci za
provedbu EGF-a iznose 235 000 EUR (5,1 % ukupnog iznosa). Ukupno
se od EGF-a traži doprinos u iznosu od 2 305 357 EUR (50 %
ukupnih troškova).
 Djelovanja || Predviđeni broj ciljanih radnika || Predviđeni trošak po ciljanom radniku (u EUR) || Ukupni troškovi (EGF i nacionalno sufinanciranje) (u EUR)
 Usluge prilagođene potrebama (članak 3. prvi stavak Uredbe (EZ) br. 1927/2006)
 Privremena naknada (Transferkurzarbeitergeld) || 875 || 2 714 || 2 374 750
 Tečajevi osposobljavanja za stjecanje kvalifikacija (Qualifizierungen) || 245 || 3 421 || 838 145
 Voditelji tečajeva osposobljavanja (Qualifizierungsmanagement) || 245 || 325 || 79 625
 Radionice i skupine sustručnjaka || 350 || 340 || 119 000
 Službe za potporu i međunarodno traženje zaposlenja (Flankierende Massnahmen und internationale Arbeitssuche) || 35 || 1 160 || 40 600
 Dubinsko savjetovanje o kreiranju poslovanja (Vertiefte Existenzgruendungsberatung) || 5 || 619 || 3 095
 Traženje zaposlenja (Stellensuche/Stellenresearch) || 770 || 200 || 154 000
 Naknada za aktivaciju / poticaj za brzo zapošljavanje (Aktivierungszuschuss/Sprinterpraemie) || 200 || 1 869 || 373 800
 Naknadno praćenje i daljnja podrška (Beratung und Betreuung bei Arbeitsaufnahme und Arbeitslosigkeit) || 770 || 510 || 392 700
 Ukupno usluge prilagođene potrebama ||   || 4 375 715
 Izdaci za provedbu EGF-a (članak 3. treći stavak Uredbe (EZ) br. 1927/2006)
 Aktivnosti pripreme ||   || 52 000
 Upravljanje ||   || 130 000
 Informiranje i promidžba ||   || 7 000
 Aktivnosti nadzora ||   || 46 000
 Ukupno izdaci za provedbu EGF-a ||   || 235 000
 Ukupno predviđeni troškovi ||   || 4 610 715
 Doprinos EGF-a (50 % ukupnih troškova) ||   || 2 305 357
22.         Njemačka potvrđuje
da se prethodno opisanim mjerama nadopunjuju djelovanja koja se financiraju iz
strukturnih fondova i da su provedene potrebne mjere sprječavanja
dvostrukog financiranja. ESF će zajednički s poslodavcem koji otpušta
sufinancirati usluge prijelaznog poduzeća tijekom prvih šest mjeseci, dok
Njemačka očekuje odobrenje svojeg zahtjeva za sredstva iz EGF-a. Ova
se praksa već primijenila u prethodnim predmetima EGF-a riješenima u
Njemačkoj te je istaknuta kao primjer pozitivne prakse na razini Europske
unije u skladu s ESF-om i EGF-om.
Dan(i) na koje su počele ili
će početi teći usluge prilagođene potrebama ugroženih radnika
23.         Njemačka je počela
pružati usluge prilagođene potrebama ugroženih radnika obuhvaćene
usklađenim paketom čije se sufinanciranje traži u prijedlogu
upućenom EGF-u 1. siječnja 2013. Stoga ovaj dan predstavlja
početak razdoblja prihvatljivosti u pogledu pomoći koju EGF može
odobriti.
Postupci pri savjetovanju sa socijalnim
partnerima
24.         Planirani paket mjera EGF-a
izgrađen je na mjerama potpore koje su dogovorili u pregovorima socijalni
partneri u vidu socijalne politike u pogledu otpuštenih radnika. Dva okrugla
stola (25. rujna 2012. i 19. veljače 2013.) organizirali su upravno tijelo
EGF-a i predstavnici radnika društva First Solar kako bi raspravljali o
mogućnosti dobivanja potpore od EGF-a. Predstavljeni su planovi
prijelaznog društva TÜV Rheinland Personal GmbH, a taj su koncept pozdravile
sve zainteresirane strane.
Obavijesti o djelovanjima koja su
obvezna na temelju nacionalnog zakonodavstva ili u skladu s kolektivnim
ugovorima
25.         U odnosu na kriterije navedene
u članku 6. Uredbe (EZ) br. 1927/2006, njemačke su vlasti u
svojem zahtjevu:
·      potvrdile da se financijskim doprinosom iz EGF-a ne zamjenjuju mjere za
koje su odgovorna poduzeća na temelju nacionalnog prava ili kolektivnih
ugovora;
·      dokazale da se djelovanjima pruža potpora pojedinačnim radnicima
te da se ne smiju upotrebljavati za restrukturiranje poduzeća ili sektora;
·      potvrdile da se uz prethodno navedena prihvatljiva djelovanja ne prima
pomoć iz drugih financijskih instrumenata Europske unije.
Sustavi upravljanja i nadzora
26.         Njemačka je obavijestila
Komisiju da će financijskim doprinosom upravljati ista tijela u okviru
Saveznog ministarstva za rad i socijalna pitanja (Bundesministerium für
Arbeit und Soziales) koja upravljaju ESF-om. Međutim, unutar „Gruppe
Europäische Fonds für Beschäftigung” upravno je tijelo EGF-a „Referat EF 4”
dok je upravno tijelo ESF-a Referat EF 1. „Organisationseinheit
Prüfbehörde” nadzorno je tijelo EGF-a i ESF-a. Ova su tijela upravljala i
prethodnim doprinosima EGF-a Njemačkoj.
Financiranje
27.         Na temelju zahtjeva iz
Njemačke predloženi doprinos iz EGF-a usklađenom paketu usluga
prilagođenih potrebama (uključujući izdatke za provedbu EGF-a)
iznosi 2 305 357 EUR, što čini 50 % ukupnih troškova.
Komisijin prijedlog za dodjelu sredstava u okviru Fonda temelji se na informacijama
koje je omogućila Njemačka.
28.         Uzimajući u obzir najviši
mogući iznos financijskog doprinosa iz EGF-a na temelju članka 10.
stavka 1. Uredbe (EZ) br. 1927/2006 te mogućnost prenamjene
odobrenih sredstava, Komisija predlaže mobilizaciju EGF-a u ukupnom prethodno
navedenom iznosu koji će se dodijeliti na temelju naslova 1.a financijskog
okvira.
29.         Predstavljanjem ovog
prijedloga o mobilizaciji EGF-a Komisija započinje tripartitni
pojednostavljeni postupak u skladu sa zahtjevima točke 28. Međuinstitucionalnog
sporazuma od 17. svibnja 2006. u cilju postizanja suglasnosti obaju dijelova
proračunskog tijela o potrebi korištenja EGF-a i traženog iznosa. Komisija
na prikladnoj političkoj razini poziva prvi od dvaju dijelova
proračunskog tijela koje daje suglasnost za nacrt prijedloga o
mobilizaciji da obavijesti drugi dio tijela i Komisiju o svojim namjerama. U
slučaju nemogućnosti postizanja suglasnosti između obaju
dijelova proračunskog tijela održat će se službeni tripartitni
sastanak.
30.         Komisija zasebno predstavlja
zahtjev za prijenos kako bi se u proračun za 2013. unijela odobrena
sredstva za određene preuzete obveze u skladu sa zahtjevima
točke 28. Međuinstitucionalnog sporazuma od 17. svibnja 2006.
Izvor odobrenih sredstava plaćanja
31.         Odobrena sredstva dodijeljena
proračunskoj liniji EGF-a u 2013. upotrebljavat će se za pokrivanje
iznosa od 2 305 357 EUR koji je potreban za postojeći
zahtjev.
Prijedlog
ODLUKE EUROPSKOG PARLAMENTA I VIJEĆA
o mobilizaciji Europskog fonda za prilagodbe
globalizaciji u skladu s točkom 28. Međuinstitucionalnog
sporazuma od 17. svibnja 2006. između Europskog parlamenta, Vijeća i
Komisije o proračunskoj disciplini i dobrom financijskom upravljanju
(zahtjev EGF/2013/003 DE/First Solar iz Njemačke)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir
Međuinstitucionalni sporazum od 17. svibnja 2006. između Europskog
parlamenta, Vijeća i Komisije o proračunskoj disciplini i dobrom
financijskom upravljanju[8],
o posebno njegovu točku 28.,
uzimajući u obzir Uredbu (EZ) br. 1927/2006
Europskog parlamenta i Vijeća od 20. prosinca 2006. o osnivanju Europskog
fonda za prilagodbe globalizaciji[9],
a posebno njezin članak 12. Stavak 3.,
uzimajući u obzir prijedlog Europske
komisije[10],
budući da:
(1)       Europski fond za prilagodbe
globalizaciji (EGF) osnovan je radi davanja dodatne potpore otpuštenim
radnicima koji su postali višak zbog velikih strukturnih promjena u tokovima
svjetske trgovine nastalih zbog globalizacije i radi pružanja pomoći
prilikom njihove reintegracije na tržište rada.
(2)       Međuinstitucionalnim
sporazumom od 17. svibnja 2006. omogućuje se mobilizacija EGF-a unutar
najvišeg godišnjeg iznosa od 500 milijuna EUR.
(3)       Njemačka je 12. travnja
2013. podnijela zahtjev za mobilizaciju EGF-a u pogledu otpuštanja u
poduzeću First Solar Manufacturing GmbH i nadopunila ga dodatnim
informacijama do 14. kolovoza 2013. Ovaj zahtjev sukladan je zahtjevima za
određivanje financijskih doprinosa kako je utvrđeno
člankom 10. Uredbe (EZ) br. 1927/2006. Komisija stoga predlaže
mobilizaciju iznosa od 2 305 357 EUR.
(4)       EGF stoga treba mobilizirati
radi osiguranja financijskog doprinosa za zahtjev koji je podnijela
Njemačka,
DONIJELI SU OVU ODLUKU:
Članak 1.
U okviru općeg proračuna Europske
unije za financijsku godinu 2013., mobilizira se Europski fond za prilagodbe
globalizaciji (EGF) radi osiguravanja iznosa od 2 305 357 EUR za
odobrena sredstava za plaćanje i za preuzete obveze.
Članak 2.
Ova se odluka objavljuje u Službenom listu
Europske unije.
Sastavljeno u Bruxellesu,
Za Europski parlament                                  Za
Vijeće
Predsjednik                                                    Predsjednik
[1]               SL C 139, 14.6.2006., str. 1.
[2]               SL C 406, 14.6.2006., str. 1.
[3]               U skladu s člankom 3. trećim stavkom
Uredbe (EZ) br. 1927/2006.
[4]               http://prosun.org/en/fair-competition/alarming-situation.html
[5]               http://www.nationalsolartraders.com.au/NST%20DATA/Data%20Sheets/Trina/PRTM_PVSGI_2011_Summary_July2011_v2.pdf
[6]               EU ProSun
[7]               Prema odobrenju Komisije nakon studije Sveučilišta
Duisburg Essen (listopad 2009.).
[8]               SL C 139, 14.6.2006., str. 1.
[9]               SL C 406, 14.6.2006., str. 1.
[10]             SL C […], […], str. […].